އާރޓިކަލްކިޔުމަށް ހޭދަވާނެކަމަށް ބެލެވެނީ :9މިނެޓް, 1 ސިކުންތު\nމަދަރްސީ ތަޢުލީމު ނިންމާ ކޮންމެ ދަރިވަރަކަށްވެސް އަބުރުވެރިކަމާއެކު އަމިއްލައަށް ދިރިއުޅެވޭނެ މީހަކަށް ހެދުމަކީ މިސަރުކާރުގެ ވަރަށް ބޮޑު އަޒުމެއް ކަމަށާއި މިގޮތުން ދަރިވަރުން މަސައްކަތަށް އަހުލުވެރި ކުރުވުމަށްޓަކައި ކޮންމެ ދަރިވަރަކަށް ހުނަރު ދަސްކޮށްދިނުމުގެ ޕްރޮގްރާމެއް މުޅިން އަލަށް ސްކޫލުތަކުގައި މިއަހަރުތެރޭ ފެށިގެންދާނެ ކަމަށް ތައުލީމީ ވަޒީރު ޑރ. ޢާއިޝަތު ޢަލީ ވިދާޅުވެއްޖެއެވެ.\nއިއްޒުއްދީން ސްކޫލް ރަސްމީ ގޮތުން ހުޅުވުމަށް މިއަދު އެ ސްކޫލްގައި ބޭއްވި ރައްސްމިއްޔާތުގައި ޑރ. ޢާއިޝަތު ޢަލީ ވިދާޅުވީ މީގެ އިތުރުން ވޭތުވެދިއަ އަހަރު ގްރޭޑް 10 ނިންމި ދަރިވަރުން މަސައްކަތަށް އަހުލުވެރިކުރުވުމަށް އަންނަ ފެބްރުއަރީ މަހު ޕްރޮގްރާމްތަކެއް ރާއްޖޭގެ އެކި ކަންކޮޅުތަކުގައި ހިންގިގެންދާނެ ކަމަށެވެ.\nޑރ. ޢާއިޝަތު ޢަލީގެ ޚިޠާބު:\nކޮންމެ ދިރާސީ އައު އަހަރެއް ފެށޭ ދުވަހަކީ، ދިވެހިރާއްޖެއަށް އަންނަ ޢީދެއް! މަގުމަތިން ފެންނަމުންދާނީ، ޢީދު ދުވަހެއްގައި ފެންނަ ފަދަ މަންޒަރުތައް. އައު ޔުނިފޯމްތަކުގައި މަގުތައް މަތީގައި ދަރިވަރުން ހަލުވިކަމާއެކު ޙަރަކާތްތެރިވާ މަންޒަރު. ބެލެނިވެރިންނާއި މުދައްރިސުންގެ މޫނުމަތިން ފެންނަމުންދާނީ އުފާވެރިކަމާއި ހިނިތުންވުން. އެއީ، ދިގު ޗުއްޓީއަކަށް ފަހު ރައްޓެހީންނާ އަލުން ބައްދަލުވުމުގެ އުފާވެރިކަން. އެއީ ދިގު ތައްޔާރީއަކަށް ފަހު، އިންތިޒާރު ކުރި ވަގުތު އައުމުން ލިބޭ ހިތްހަމަޖެހުން. މިފަދަ އުފާތަކެއް ތަޢުލީމީ ދާއިރާގެ ޙިއްޞާދާރުން އިޙްސާސް ނުކުރަންވީ ސަބަބެއް ނެތް! ނަޔާ ދިރާސީ އަހަރު ފެށޭ ދުވަހަކީ، ރާއްޖޭގެ 83959 ދަރިވަރުން ދުވަސްތަކަކަށް ފަހު، އަނެއްކާ ކިޔަވަން ފަށާ ދުވަސް.\nކިޔެވުން މުހިއްމުވާ އެތައް ސަބަބެއްވޭ. އަޅުގަނޑުގެ ނަޒަރުގައި އެންމެ މުހިއްމު ކަމަކީ މުއުމިން ކޮންމެ ފިރިހެނަކާއި އަންހެނަކަށް ކިޔެވުން ވާޖިބު ކަމަށް ކީރިތި ރަސޫލާ އަންގަވާފައިވާ ކަން. ދެވަނައަށް މުހިއްމުވާ ސަބަބަކީ، ތިމާގެ އާލުންނާއި މާލު، ތިމާގެ މުދަލާއި ޤަދަރު — ޢިއްޒަތާއި ފައިސާ — ތިމާއާ ވަކިކޮށްލެވުނަސް، ލިބިފައި ހުރި ޢިލްމަކީ އެއްވެސް މީހަކަށް، އެއްވެސް ފަރާތަކަށް ތިމާއާ ވަކިކޮށް ނުލެވޭނޭ އެއްޗަކަށްވާކަން އެކި މީހުން ތިމާއާ ވަކިކޮށްލާ ތަކެތި — ވަގަން ނަގާ ތަކެތި — އަނބުރާ ހޯދުމަށް ތައުލީމު މަގު ދައްކާނެ. ލިބިފައިވާ ތައުލީމަކީ މަރުދުވަހާ ހަމައަށް ތިމާއާ އެކު ވާނެ ދާއިމީ މުނިފޫހިފިލުވާ އެކުވެރިއެއް. ހިނގަންވީ މަގު ގެއްލޭ ވަގުތު މަގުދައްކާ އާރުކާޓީއެއް ހާސްކަމާއި ހިތްދަތިކަން މެދުވެރިވާ ވަގުތު ހިތްހަމަޖެހުން ގެނެސްދޭ ޔާރެއް.\nމިއަދަކީ އައު ދަރިވަރުންތަކެއް އަލަށް ސްކޫލަށް ވަންނަ ދުވަސް. ބައެއް ކުދިން މުޅިން އަލަށް. އަނެއް ބައި ކުދިން މުޅިން އައު ކިލާހެއްގައި ކިޔަވަން ފަށާ ދުވަސް! މިދުވަހުގެ ތަހުނިޔާ އާއި ހެޔޮއެދުންތައް، ދަރިވަރުންނަށާއި މުދައްރިސުންނަށް، ނާޒިރުންނަށާއި ބެލެނިވެރިންނަށް އަދި ތަޢުލީމީ ދާއިރާގެ ހުރިހާ ބައިވެރިންނަށް އަޅުގަނޑު ފޮނުވަނީ ވަރަށް އިޚްލާޞްތެރިކަމާ އެކު. އަޅުގަނޑު އެދެނީ، މި އަހަރަކީ ތިޔަ ހުރިހާ ފަރާތްތަކަށް ހިތްހަމަ ޖެހުމާއި އުފާވެރިކަން ގެނެސް ދޭނޭ އަހަރެއް ކަމަށް ވުން.\nދަރިވަރުންނަށް އަޅުގަނޑު ދަންނަވާނީ، ތިޔައިން ބައެއް ކުދީންނަށް، މިހާރު ކޮންމެ އިޙްސާސެއް ކުރެވުނަސް، ގިނަ ބޮޑެތި މީހުންގެ ހަނދާނުގައި، މަދަރުސާއަށް އަލަށް ވަންނަ ދުވަސް، ފަހުން ހަނދާންވަނީ ވަރަށް ހިތްގައިމު ދުވަހެއްގެ ގޮތުގައި. ހަމަ އެފަދައިން، ސްކޫލް ނިންމާ ވަކިވާން ޖެހޭ ދުވަހަކީ، ގިނަ މީހުން ހިތާމަޔާ އެކު ހަނދާންކުރާ ދުވަހެއް. އަޅުގަނޑުމެން ވިސްނަންވީ، ކުރާހިތްވާ ކަންތައްތައް ކުރުމަށްޓަކައި، އެކަންކަމަށް ފުރުޞަތު ހޯދުމަށްޓަކައި، ކުރާހިތް ނުވާ ކަންތައްތައް ވެސް ކުރަން ޖެހޭނެކަން. ކެރުމާ އެކީ ކުރިމަތިލައިގެން ނޫނީ، ކަންކަން ކާމިޔާބު ނުކުރެވޭނެކަން. މާޒީގެ ދުވަސްތަކަށް ވުރެ ކުލަގަދަ ދުވަސްތަކަކަށް، މުސްތަޤްބަލް ހެދިދާނެކަން.\nއަޅުގަނޑަށް ފެންނަ ގޮތުގައި، ތަޢުލީމުގެ މައިގަނޑު ބޭނުމަކީ، ބުއްދި ފާގަތިކުރުމާ އެކު އުޅުން ފުރިހަމަކުރުން. ފަހުން ކަންކަމާ މެދު ވިސްނަން އަދި އުނގެނެން ބޭނުންކުރަނީ، ސްކޫލް ދައުރުގައި ކިޔަވާ ކިޔެވުން. މީހުންނާ މުޢާމަލާތް ކުރަން ބޭނުންކުރަނީ، ސްކޫލް ދައުރުގައި އަށަގެންނުވޭ އުޅުން. އެހެންކަމުން، ސްކޫލްގައި އުޅެން ލިބޭ މަދު ދުވަސް ތަކުގައި، ފުރުޞަތުގެ ބޭނުން އެންމެ އެދެވޭ ގޮތަށް ކުރުމަށް އަޅުގަނޑު އިލްތިމާސްކުރަން.\n"ފުރާށޭ ދަރީން ހިތް ޢުލޫމުން މިތާ، ކުރާށޭ ފިދާ ޖާނު ވަޠަނަށްޓަކައި"\nބެލެނިވެރިންނަކީ، ދަރިވަރުންގެ ކާމިޔާބުގެ ޙަޤީޤީ ސިއްރު. ދަރިވަރުންގެ ކިޔެވުމަށް ފަހިވާ ގޮތަށް، ދަރިވަރުންގެ ސުލޫކު އެދެވޭ ގޮތަށް ބައްޓަން ކުރުމަށް، ހުރިހާ ބެލެނިވެރިން ވެސް، އައު ޢަޒުމްއެއްގައި މަސައްކަތް ކުރައްވާ އަހަރަކަށް މިއަހަރު ހައްދަވާނެ ކަމަށް އަޅުގަނޑު ޔަޤީން ކުރަން...\nވޭތިވެދިޔަ އަހަރަކީ، ދަރިވަރުންނަށް ނާސްތާ ހިލޭ ދެވެން ފެށުނު އަހަރު. މިއީ ދިވެހިރާއްޖޭގެ ތާރީޚްގައި މިކަން ކުރަން އެންމެ ފުރަތަމަ ފެށުނު އަހަރު. އިރާދަ ކުރެއްވިއްޔާ މިކަމުގެ ހެޔޮ އަސަރުތައް މުސްތަޤްބަލްގައި އަޅުގަނޑުމެންނަށް ފެންނަމުންދާނެ. ތަޢުލީމީ ނިޒާމަށް ގެންނަންފެށިފައިވާ ދެވަނަ ބޮޑު ބަދަލަކީ، ސްކޫލްތަކުގެ ހިންގުން މަރުކަޒީ އުޞޫލުން ލާމަރުކަޒީ އުސޫލަށް ބަދަލުކުރުން. މިކަން އެއްކޮށް ތަންފީޒުވެގެން ދިއުމަށް އަދި ދުވަސްކޮޅެއް ނަގާނެ. މިކަމުގެ ނަތީޖާއަކަށް ވާނީ ކަންކަމުގައި ނިންމުންތައް ނިންމުމުގައި، ކަމުގައި އުޅޭ މީހުންގެ ބައިވެރިވުން ބޮޑުވުން. އެދެވޭ ފެނެވޭ އިޞްލާޙްތަކެއް ސްކޫލްތަކަށް އައުން. އަޅުގަނޑު ތިންވަނައަށް ފާހަގަކޮށްލާ ކަމަކީ، ދަރިވަރުންނަށް ހަކިބައިން މަންފާކުރާ، ވަށާޖެހޭ ތަޢުލީމެއް ދިނުމަށްޓަކައި އެއް ދަންފަޅިއަށް ސްކޫލްތައް ބަދަލުކުރުން.\nމިއަހަރަކީ، ވިހިވިއްސަކީ، ތަޢުލީމަށް އިތުރު ކުރިއެރުންތަކެއް އަންނާނޭ އަހަރެއް. މިއަހަރު ހިންގާނޭ މުހިއްމު އެއްކަމަކީ ހުރިހާ ސްކޫލްތަކުގެ ޢުމްރާނީ އަދި ކިޔަވައިދިނުމަށް ބޭނުންކުރާ ވަސީލަތްތައް އިތުރުކުރުން. މި ކަމުގެ ތެރޭގައި އެތައް ސްކޫލެއްގައި އައު ޢިމާރާތްތައް ކުރުމާއި އެކި ތަކެތި ފޯރުކޮށްދިނުން ހިމެނޭ. ލާމަރުކަޒީ ޤާނޫނު ހިންގަން ފެށުމާ ގުޅިގެން އިތުރު ބާރުތައް ސްކޫލްތަކަށް ފޯރުކޮށްދެވޭނެ. މާލޭގެ ސްކޫލްތައް އެއް ދަންފަޅިއަށް ބަދަލުކުރުމުގެ ގޮތުން، އަލަށް ސްކޫލެއް ހުޅުވޭ ކަމީ، އަދި ހަމަ މިއަހަރުގެ ތެރޭގައި އެއްދަންފަޅިއަށް ހިންގޭ އިތުރު ދެ ސްކޫލެއް މާލޭ ސަރަޙައްދުގައި އަޅަން ފެށޭކަމީ އެއް ދަންފަޅިއަށް ސްކޫލްތައް ހިންގުމާމެދު ސަރުކާރު ސީރިއަސްކަން ހާމަކޮށްދޭ ރަމްޒެއް.\nމަދަރްސީ ތަޢުލީމު ނިންމާ ކޮންމެ ދަރިވަރެއް އަބުރުވެރިކަމާއެކު އަމިއްލައަށް ދިރިއުޅެވޭނެ މީހަކަށް ހެދުމަކީ މިސަރުކާރުގެ ވަރަށް ބޮޑު އަޒުމެއް. މިގޮތުން ދަރިވަރުން މަސައްކަތަށް އަހުލުވެރި ކުރުވުމަށްޓަކައި ކޮންމެ ދަރިވަރަކަށް ހުނަރު ދަސްކޮށްދިނުމުގެ ޕްރޮގްރާމެއް މުޅިން އަލަށް ސްކޫލުތަކުގައި މިއަހަރުތެރޭ ފެށިގެންދާނެ. އަދި ވޭތުވެދިޔަ އަހަރު ގްރޭޑް 10 ނިންމި ދަރިވަރުން މަސައްކަތަށް އަހުލުވެރިކުރުވުމަށް އަންނަ ފެބްރުއަރީ މަހު ޕްރޮގްރާމްތަކެއް ރާއްޖޭގެ އެކި ކަންކޮޅުތަކުގައި ހިންގިގެންދާނެ.\nދިވެހިރާއްޖޭގައި ސަރުކާރުގެ ފަރާތުން ތަޢުލީމު ފޯރުކޮށްދެމުންދާތާ 100 އަހަރަށް ވުރެ ގިނަވިއަސް، އެކަމަށް ޤާނޫނެއް ނޯވޭ. ތައުލީމާބެހޭ ޤާނޫނެއް 2020 ގައި ފާސްވެގެން ދިއުމަކީ، އަޅުގަނޑުމެން ކުރާ ވަރަށް ބޮޑު އުއްމީދެއް. މިކަމުގެ ސަބަބުން އެކި ފަރާތްތަކުގެ މަސްއޫލިއްޔަތުތައް ލިޔެވި ބަޔާންވެގެން ވުމާއި، ކަންކަމަށް މީހުން ޒިންމާދާރުކުރުވުމަށާއި ތަޢުލީމުގެ ބާވަތާއި ގޮތްތައް ކަނޑައެޅުމުގައި ވަރަށް ބޮޑު ސާފުކަމެއް ލިބިގެންދާނެ.\nއަޅުގަނޑުމެން މަސައްކަތް ކުރާނީ، ވިހިވިއްސަކީ، ދިވެހިރާއްޖޭގެ ތަޢުލީމީ ތާރީޚްގައި، ފަނޑުވުމެއް ނެތް ފެހިކުލައަކުން ލިޔެލެވޭ އަހަރަކަށް ހެދުމަށް. އެތައް ދާއިރާއަކުން ކުރިއެރުންތައް ހޯދުމަށް. މި މަސައްކަތުގައި، ބެލެނިވެރިންނާއި މުވައްޒަފުންގެ ފަރާތުން، ކައުންސިލްތަކުންނާއި ރައްޔިތުންގެ މަޖިލިސްގެ މެންބަރުންގެ ފަރާތުން ލިބެމުންދާ އެއްބާރުލުމަށް ޝުކުރު ދަންނަވަން. ސަރުކާރު ބައިވެރިވާ ކުންފުނިތަކުންނާއި ކެބިނެޓްގެ މެންބަރުންގެ އެހީތެރިކަން ފާހަގަކުރަން އަދި ޚާއްޞަކޮށް، ތަޢުލީމުކުރިއެރުވުމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްވާ އިރުޝާދާއި ވާގިވެރިކަން އިޙްތިފާލުކުރަން އަދި މި ޝުކުރުގައި ރައީސުލްޖުމްހޫރިއްޔާގެ ނާއިބު ފައިސަލް ނަސީމް ބައިވެރިކަން.\nވޭތިވެދިޔަ އަހަރު، ތަޢުލީމީ ނައު ކުރިއަށް ދުވެފައިވާނަމަ، އެ ނަވުގައި އެޅި ފައްސި ވަޔަކީ މި ބޭބޭފުޅުންގެ އަޅާލުންތެރިކަމާއި އެހީތެރިކަން. އެހެންކަމުން، ހިފެހެއްޓުމެއްނެތި ޝުކުރު މިހުރިހާ ފަރާތްތަކަށް ފުރާތަކުރަން.\n"ދެއްވާށެ ކުޑަކުދިންނަށް ހިތްގައިމު ފޮނި އުފާތައް\nއެންމެންގެ ލޯބި ލިބިގެން ބޮޑުވާނެ ރަން ދުވަސްތައް.\nމިނިވަންކަމާ އެކީގާ / ހިނިތުން ވެވޭނެ ގޮތުގައި\nފިނިކަން ހިތަށް ލިބޭނެހެން / ދެއްވާށެ ކުރިއެރުންތައް."


SunOnline: Samaaluvey! Facebook ID athulaigen faisaa hoadhun ithuruvejje\nސަމާލުވޭ! ފޭސްބުކް އައިޑީ އަތުލައިގެން ފައިސާ ހޯދުން އިތުރުވެއްޖެ\nފާޠިމަތު ނަޒީފާ އަޙްމަދު 30 Nov 2021, 08:41\nމީހުންގެ ފޭސްބުކް އެކައުންޓަށް ވަދެ، އޮޅުވާލައިގެން ފައިސާ ހޯދުމުގެ މައްސަލައަކީ މުޖުތަމައުގައި ވަރަށް އާއްމުވެފައިވާ މައްސަލައެކެވެ. އެގޮތަށް އެކައުންޓަށް ވަނުމަށްފަހު، އެކައުންޓްގެ ވެރިފަރާތުގެ އެކުވެރިންނާ އާއިލާ މީހުނަށް މެސެޖުކޮށް، ފަހުން ދޭ ގޮތަށް ރުފިޔާކޮޅެއް ދިނުމަށް އެދެނީއެވެ. މެސެޖް ލިބޭ މީހުންވެސް، މެސެޖް ކުރީ ގާތް ރައްޓެއްސަކަށް ނުވަތަ އާއިލަ މީހަކަށް ވާތީ އެހީއެއް ވެދިނުމުގެ ގޮތުން ފައިސާ ފޮނުވަނީއެވެ.\nނަމަވެސް ރުފިޔާ މި ފޮނުވުނީ އެކައުންޓް ހެކްކޮށްގެން އުޅޭ އެހެންމީހަކަށް ކަން ރޭކާ ލަނީ ރުފިޔާ ފޮނުވުނު ފަހުންނެވެ. ދެން އަނބުރާ އެ ފައިސާ ހޯދޭނެ ގޮތެއް ނޯވެއެވެ.\nހެކަރުންގެ އުކުޅުތައް މާ މޮޅު!\nއަލީ އާދިލް (އަސްލު ނަމެއް ނޫން) ތުރުކީއަށް ދާން އެއާޕޯޓުގައި ހުއްޓާ ފޯނެއް އައެވެ. އެކޮޅުން ވާހަކަ ދެއްކި މީހާ ބުނި ގޮތުގައި އެއީ ސިޔާސީ ކަމެއްގައި 10 އަހަރު ވަންދެން ޖަލުގައި އޮތުމަށްފަހު މިއަދު މިނިވަން ވި މީހެކެވެ. އާދިލް މިހާރު ގެންގުޅޭ ނަންބަރަކީ އޭނާ ޖަލަށް ދިޔުމުގެ ކުރިން ގެންގުޅުނު ނަންބަރަށް ވާތީ، އޭނާގެ ފޭސްބުކް ޕާސްވޯޑް ދާނީ އާދިލްގެ ނަންބަރަށް ކަމަށް ބުންޏެވެ. އެހެންކަމުން އެ ޕާސްވޯޑް ހިއްސާކޮށްލަދޭން އެދުނެވެ.\nމީހަކަށް ހެޔޮކަމެއް ކޮށްދިނުމުގެ ނިޔަތުގައި، އާދިލް ދަތުރު ފެށީ އެ ނަންބަރަށް ޕާސްވޯޑް ފޮނުވައިދިނުމަށް ފަހުގައެވެ.\nއާދިލް ފްލައިޓް މަތީގައި އަށް ވަރަކަށް ގަޑިއިރު ހޭދަކުރި އިރު، އޭނާއަށް ފޯނުކުރި މީހާ ދިޔައީ އާދިލް ފޮނުވި ޕާސްވޯޑުގެ އެހީގައި އާދިލްގެ ފޭސްބުކް އެކައުންޓުން މީހުނާ ވާހަކަ ދައްކައި، ފައިސާ ހޯދަމުންނެވެ. ދަތުރު ނިންމައި އެކަން އެނގުނު ހިސާބުން ފުލުހަށް ރިޕޯޓްކޮށް މައްސަލަ ބަލަންފެށީއެވެ.\nމީހުންގެ ފޭސްބުކް އެކައުންޓުތައް ހެކްކޮށްގެން ފައިސާ ހޯދާ މައްސަލަ އޮތީ ބޮޑުވެފައި --\nސައިބާ ކްރައިމް ޔުނިޓްގެ ހެޑް، އިންސްޕެކްޓާ އޮފް ޕޮލިސް އިބްރާހިމް މުހައްމަދުފުޅު ވިދާޅުވި ގޮތުގައި މުޅި ރާއްޖެއިން ދުވާލެއްގެ މައްޗަށް، މިފަދަ 10-5 މައްސަލަ ފުލުހަށް ހުށަހަޅައެވެ.\nއެފަދަ ކަމެއް ހިނގައިގެން އުޅޭކަން އަވަހަށް ދެނެގަނެވޭ މީހުން ވަގުތުން ފުލުހަށް ނުވަތަ އެންމެ ކައިރީގައި ހުރި ޕޮލިސް ސްޓޭޝަނަކަށް ގުޅައިގެން އެ މައްސަލަ ހިއްސާ ކުރުމުން، ވަގުތުން ވަގުތަށް އެކަމުގައި ކުރެވޭނީ ކޮން ކަމެއްތޯ ފުލުހުން ބަލައެވެ.\nފޭސްބުކް އެކައުންޓް ހެކްކޮށްގެން ހުރިހާ ފަހަރު ފައިސާ ނުހޯދުނު ކަމުގައި ވިޔަސް، އެގޮތަށް އެކަން ވާ ހާލަތްތަކުގައި 5000 ނުވަތަ 10،000 ރުފިޔާވެސް ހޯދާފައި ވާކަމަށް އިންސްޕެކްޓާ އޮފް ޕޮލިސް އިބްރާހިމް މުހައްމަދުފުޅު ވިދާޅުވިއެވެ.\nބައެއް ފަހަރަށް މަދު އަދަދެއްގެ ފައިސާ އެގޮތަށް ހޯދި ނަމަވެސް، އެ ފައިސާކޮޅަކީވެސް ބައެއް މީހުނަށް ވަރަށް ބޮޑު އެއްޗަކަށް ވެދާނެކަމަށް އޭނާ ވިދާޅުވިއެވެ. އެހެންކަމުން ރައްކާތެރި ގޮތަކީ އެކަމަށް ހޭލުންތެރި ވުން ކަން އޭނާ ފާހަގަ ކުރެއްވިއެވެ.\nއެއީ ހެކް ކުރުމެއް ނޫން! ކީއްވެ؟\nއިންސްޕެކްޓާ އޮފް ޕޮލިސް އިބްރާހިމް މުހައްމަދުފުޅު ވިދާޅުވާ ގޮތުގައި އެގޮތަށް ކަންތައް ކުރުމަކީ ހެކް ކުރުން ގޮތުގައި ނުބެލެވޭނެ ކަމަށާއި، އަނެކާގެ އަތުން ކޯޑު ހޯދައިގެން އެކައުންޓަށް ވަންނާތީ، އެއީ 'އޮތޮރައިޒް' ލިބިގެން އެކައުންޓަށް ވަންނަނީ ކަމަށެވެ.\nފޯނަށް އަންނަ ޕާސްވޯޑް ހިއްސާކުރުމުން އެ ދެވެނީ ހުއްދައެއް ކަމަށާއި، އެއީ އޮޅުވާލައިގެން ކުރާ ކަމެއް ނަމަވެސް، ހެކް ކުރުން ނޫން ކަމަށް އޭނާ ވިދާޅުވިއެވެ.\n"މިސާލަކަށް މީހަކު އޭނަގެ ގޭގެ ބޭރުގަ ހުއްޓަ (އެހެން މީހެއް) އައިސް މިބުނަނީ ތިމަންނަ ކުރިން މި ގޭގައޭ އުޅުނީ، ތިމަންނަގެ ގެއޭމީ، ތިމަންނަގެ ތަޅުދަނޑި ވީ ތިމީހާ އަތުގައޭ، ތިމަންނައަށް ތަޅުދަނޑި ލިބިދާނެހޭ. ބުނީމަ އޭނަ މިދިނީ ތަޅުދަނޑި. ދިނީމަ މީނަ ގޮސް ވި ވަނީ. އެހެންމަ ގާނޫނު ބުނާގޮތުން ވެއްޖެއްޔާ ވަދެވިފަ އެހެރީ ހުއްދަ ހޯދައިގެން،" ހެކް ކުރުން ނޫންކަން ތިލަކޮށްދީ އިބްރާހިމް ވިދާޅުވިއެވެ.\nމިކަމުގެ ނުރައްކަލަކީ ކޮބާ؟\nމިފަދަ ކަމެއް މެދުވެރި ވެއްޖެ ނަމަ، އެކަމަކުން އަރައިގަންނަން ކުރަން ޖެހޭ މަސައްކަތްތައް ގިނަ ކަން އިންސްޕެކްޓާ އޮފް ޕޮލިސް އިބްރާހިމް މުހައްމަދުފުޅު ވިދާޅުވިއެވެ.\n"މިކަން ހިނގީމަ، މިކަމުން އަރައިގަންނަން ކުރަން ޖެހޭ މަސައްކަތަކީ ދިގު މަސައްކަތަކަށް ވާތީވެ އުނދަގޫވަނީ،" ފޭސްބުކް ބޭނުންކޮށްގެން ފައިސާ ހޯދާ މައްސަލަ ދިމާވުމުން ކުރިމަތިވާ އުނގަދޫތައް ހިއްސާކުރައްވަމުން އިބްރާހިމް ވިދާޅުވިއެވެ.\nފޯނަށް އަންނަ ޕާސްވޯޑް ހިއްސާކުރުމާއެކު، އެ ހޯދަން ގުޅާ މީހުނަށް ރަނުގެ ފުރުސަތެއް ލިބެއެވެ. އެގޮތުން އެކައުންޓަށް ވަދެ، ޕާސްވޯޑް ހަނދާން ނެތުނީ ކަމަށް ޖަހައި، އެ އެކައުންޓްގެ ފޯނު ނަމްބަރާއި އީމެއިލް ފުހެލައެވެ. އަދި އެހެން ނަންބަރަކާއި މެއިލް އެއް ޖަހައެވެ.\nއެކައުންޓްގެ ވެރިފަރާތުން އެކައުންޓަށް ވަންނަން އުޅުމުން މައްސަލަ ދިމާވަނީ މިހާ ހިސާބުންނެވެ.\nއެކައުންޓް ރިކަވާ ނުކުރެވޭ އެއް ސަބަބަކީ ފޭސްބުކްގައި ލިޔެފައިވާ ނަމުގެ ސަބަބުން!\nއެކަރުންޓްގެ ވެރިފަރާތުން އެކައުންޓް އަލުން ހޯދަން މަސައްކަތް ފަށަނީ މިހާހިސާބުންނެވެ. ނަމަވެސް އެކައުންޓްގެ ނަމުގެ ގޮތުގައި ޖަހާފައިނާ ނަމުގެ ސަބަބުން އެކަމަށް ހުރަސް އެޅެއެވެ.\n"ދިވެހިން އާއްމުކޮށް ކިޔާ ނަންނަމުންނެއް ނޫން އާއްމުކޮށް ފޭސްބުކް ހުޅުވާފަ ހުންނަނީ. އެހެންވީމައި ފޭސްބުކްގެ ވެރިފިކޭޝަން އަށް އެމީހުން މި ބޭނުން ކުރަނީ ޕާސްޕޯޓުގެ ކޮޕީއެއް ނޫނީ އައިޑީކާޑުގެ ކޮޕީއެއް،" އިބްރާހިމް ވިދާޅުވިއެވެ.\nކަން މިހެން ހުރުމާއެކު 'އައިޝަތު އަލީ' ހުޅުވާފައިވާ ފޭސްބުކް އެކައުންޓްގައި 'ޕްރިންސެސް އައިޝް' ޖަހާފައި އިންނަމަ، ވެރިފިކޭޝަން މަރުހަލާގައި ކާމިޔާބު ނުވެއެވެ.\nއަނެއްކޮޅުން ފޭސްބުކް އެކައުންޓްގައި ޕާސްވޯޑް ރައްކާކޮށްފައި ނުވަތަ ލިންކް ކޮށްފައި ހުންނަ ނަމަވެސް މިފަދަ ހާދިސާތަކުން އަރައިގަންނަން އުނދަގޫވެއެވެ.\nއެގޮތުން ފޭސްބުކްއަށް ވަންނަ އީމެއިލް އަދި ހަމަ އެ ޕާސްވޯޑް ޖަހައިގެން އިންޓަނެޓް ބޭންކިން ފަދަ ހުރިހާ އެއްޗަކަށް ވަންނަ، ފޭސްބުކް އެކައުންޓަށް ދިމާވާ މިފަދަ ކަންކަމުން ބޮޑު ގެއްލުމެއް ލިބުމަކީ ދުރުގައިވާ ކަމެއް ނޫނެވެ.\nއެކައުންޓްގެ ވެރިފަރާތަށް، އޭނާގެ އެކައުންޓަށް މިފަދަ މައްސަލައެއް ދިމާވެގެން އުޅޭކަން އެނގޭއިރު ޕާސްވޯޑް ދެވުނު މީހާ، ވެރިފަރާތުގެ ނަންމަތީ ފައިސާ ހޯދުމުގެ މަސައްކަތް ހަލުވި ސްޕީޑެއްގައި ކުރަމުން ދެއެވެ.\nފައިސާ ފޮނުވިއްޖެނަމަ ހަދާނީ ކިހިނެތް؟\nފޭސްބުކްއިން ފައިސާ މި ފޮނުވުނީ އޮޅުވާލައިގެން އުޅޭ މީހަކަށް ކަން އެނމުން ނުވަތަ އެހެން މީހަކަށް މިފަދަ ކަމެއް ދިމާވެގެން އުޅޭކަން އެނގުމާއެކު، ފައިސާ ޖަމާ ކުރެވުނު އެކައުންޓްގެ މައުލޫމާތު، ބީއެމްއެލްއަށް ގުޅައި ހިއްސާކުރަން ޖެހެއެވެ.\nއެހިސާބުން ބީއެމްއެލްގައި އެފަދަ ހާލަތްތަކުގައި ކަން ކުރަން އޮންނަ އުސޫލުގެ ދަށުން އެކަން ބަލަން ފަށާނެއެވެ.\nމިފަދަ މައްސަލަތައް ފުލުހުންނަށް ރިޕޯޓް ކުރުމުން ފުލުހުން ބަލާނީ މައްސަލައިގައި ޖިނާއީ ކަންތައްތަކަށް ބަލައި ތަހުގީގު ކުރިއަށް ގެންދާނީއެވެ.\nމިފަދަ ކަންކަން މަދުކުރެވޭނީ މީހުން ހޭލުންތެރިވެގެން!\nއޮޅުވާލައިގެން ފައިސާ ހޯދުން ދުވަހެއް ދުވަހަކަށް އިތުރު ވާއިރު، ފާހަގަ ކޮށްލަން ޖެހޭ ކަމަކީ ހެކަރުން އެކި ފަހަރު ގެންގުޅެނީ އެކި އުކުޅުތައް ކަމެވެ. މީގެ ކުރިން ބީއެމްއެލްގެ ނަމުގައި ގުޅައި ފައިސާ ހޯދިއެވެ. ނަމަވެސް މިހާރު ފޭސްބުކް ހެކް ކޮށްގެން ފައިސާ ހޯދަނީއެވެ. މާދަމާ ބޭނުން ކުރާނީ އާ އުކުޅެކެވެ. އެހެންކަމުން ހެކަރުންގެ މަޅީގައި ނުޖެހި ސަލާމަތް ވެގެން ތިބުމަށްޓަކައި އާއްމުން ހޭލުންތެރި ވާން ޖެހެއެވެ. މިފަދަ ކަންކަމުގެ މައުލޫމާތު އެނގޭ މިންވަރަކުން އާއިލާއާއި ރައްޓެހިންނާ ހިއްސާ ކުރަން ޖެހެއެވެ. ކުރިއާލާ ސަލާމަތްތެރިކަން ހޯދޭނި އޭރުންނެވެ.


އިންޑިއާ ކަނޑުން ޗައިނާގެ ބާރު ކަނޑުވާލަން އެމެރިކާ،އިންޑިއާ،ޖަޕާން،އޮސްޓްރޭލިއާގެ ވެރިން މަޝްވަރާ ކުރަނީ | Sandhaanu\nއިންޑިއާ ކަނޑުން ޗައިނާގެ ބާރު ކަނޑުވާލަން އެމެރިކާ،އިންޑިއާ،ޖަޕާން،އޮސްޓްރޭލިއާގެ ވެރިން މަޝްވަރާ ކުރަނީ\nޗައިނާއިން ދަނީ މުޅި ދުނިޔޭގައި އާދަޔާޚިލާފަށް ބާރުގަދަކުރަމުންނެވެ. އެގައުމުގެ އިގުތިސާދީ ހާލަތު ރަނގަޅުވެ ޢަސްކަރީގޮތުން ބާރުގަދަވެ ޓެކްނޮލޮޖީގެ ގޮތުން ހޯދާފައިވާ އާދަޔާ ޚިލާފު ކުރިއެރުމުގެ ސަބަބުން ޗައިނާ ވަނީ އެމެރިކާއަށް ބޮޑު ބިރަކަށްވެފައެވެ. ކުރިން އެމެރިކާއަށް ބިރަކަށްވެފައި އޮތީ ރަޝިޔާއެވެ. ނަމަވެސް މިހާރު ރަޝިޔާއަށްވުރެ ޗައިނާގެ ނުރައްކާ ބޮޑުކަމަށް އެމެރިކާއިން ދަނީ ފާޅުގައި ބުނަމުންނެވެ.\nއިންޑިއާ ކަނޑުގެ ސަރަހައްދާއި އެހެނިހެން ބައެއް ސަރަހައްދުތަކުގައި ޗައިނާގެ ބާރު ކަނޑުވާލުމުގެ ގޮތުން އެމެރިކާއިން އިސްނަގައިގެން ބާއްވާ މަޝްވަރާ ބައްދަލުވުމެއް މިއަދު އެބައޮތެވެ. ވާޗުއަލްކޮށް ބާއްވާ އެ ބައްދަލުވުމުގައި ބައިވެރިވަނީ އެމެރިކާގެ އިތުރަށް އިންޑިއާއާއި ޖަޕާނާއި އޮސްޓްރޭލިއާގެ ވެރިންނެވެ. މިއީ ޖޯބައިޑެން އެމެރިކާގެ ރައީސްކަމާ ހަވާލުވެވަޑައިގެންނެވިފަހުން ބާއްވަވާ އެންމެ ބޮޑު ބައްދަލުވުމެވެ.\nވައިޓް ހައުސްގެ ތަރުޖަމާނަކު ވިދާޅުވި ގޮތުގައި މިއަދުގެ ބައްދަލުވުމުގައި ބައިވެރިވެވަޑައިގަންނަވާ ގައުމުތަކުގެ ސަރަހައްދީ މައްސަލަތަކުގެ އިތުރަށް ދުނިޔެއަށް ކުރިމަތިވެފައިވާ ކޮވިޑް-19ގެ ވަބާއާ ގުޅޭގޮތުން ވެސް މިއަދު މަޝްވަރާކުރެވޭނެއެވެ.\nޗައިނާގެ އާދަޔާޚިލާފު ކުރިއެރުމާއި ގައުމުތަކާ ބަދަހިކުރަމުންދާ ގުޅުމުގެ ސަބަބުން އެމެރިކާގެ ބާރާއި ނުފޫޒު ކެނޑި އެމެރިކާގެ ސިޔާސަތު ދުނިޔޭގައި ފެތުރުމަށް ބޮޑެތި ހުރަސްތަކެއް ވަނީ ކުރިމަތިވެފައެވެ. އެހެންވެ ޗައިނާގެ ސަބަބުން އިންޑިއާކަނޑުގެ ސަރަހައްދީ ގައުމަތަކަށް ނުރައްކަލޭ ބުނެ އެމެރިކާއިން ދަނީ ކޯލިޝަންތައް ހަދައި ޗައިނާގެ ބާރުތައް ކުޑަކުރަން މަސައްކަތް ކުރަމުންނެވެ.\nޚަބަރުލިބިފައިވާ ގޮތުގައި މިއަދުގެ ބައްދަލުވުމުގައި ބައިވެރިވާ ގައުމުތައް ގުޅިގެން ޢަސްކަރީ ތަމްރީނު ހެދުމާއި ޢަސްކަރީ މައުލޫމާތު ބަދުލު ކުރުމާބެހޭގޮތުން ވެސް މަޝްވަރާކޮށް ގޮތެއް ނިންމާނެއެވެ.\nއިންޑިއާކަނޑުން ޗައިނާގެ ބާރު ކުޑަކުރަން އެމެރިކާއިން ކުރަމުންދާ މަސައްކަތުގައި އެންމެ ކުރިއަށް ނެރެފައިވަނީ އިންޑިއާއެވެ.\nމަންސޫރު އަހުމަދު މާރޗް 12, 2021 At 10:52 އމ\nތިޔަހެން ވީމާ އިންޑިއާ ކަނޑު އެމީހުންގެ މިލްކެއްކަމަށް ހީނުވާނީ. ގެރި ބަކަރި ކަތިލާތީ ބޯގޮވާއިރު ކޭއެފްސީ މެކްޑޮނަލްޑް މީހުންނަކަށްވެސް އިންޑިއާގެ މުސީބާތުން ސަލާމަތް ވެވޭނީ ތިިހެންހެދީމާ . އަވަސް ކުރަންވީ.2023 ގެ ފަހުން މޯލްޑިވްސް ވެސް ތި ސައްލާގައި ބައިވެރިވާނީއެވެ. އޯކޭ ނު؟


ޒާލިމުން އަނިޔާ ކުރާއިރު ! – Maldivian Democratic Party\nޒާލިމުން އަނިޔާ ކުރާއިރު !\nރާއްޖޭގައި އެންމެ ފުރަތަމަ މަލްޓިޕާޓީ އިންތިޚާބަކުން އުފެދުނު ސަރުކާރު ފާޅުކަން ބޮޑުގޮތެއްގައި ބަޣާވާތަކުން ވަށްޓާލައި މިއަދު ވެރިކަމުގެ ގޮނޑިއަށް ސަވާރުވެގެން އެހެރަ ބާޣީއާއި އޭނާގެ މަދަދުގާރުން އެތިބަގެން ގޮވަނީ މިއީ ގާނޫނީ ވެރިކަމެއް ކަމުގައެވެ. މުޅި ދުނިޔޭގެ ގައުމުތަކުން މިއަދުގެ ވެރިކަމާމެދު ޝައްކުގެ ނަޒަރުން ބަލަމުން ގެންދާއިރު ބާޣީ ސަރުކާރުގެ ފުލުހުން ރައްޔިތުންގެ މަށްޗަށް ހިންގަމުން ގެންދާ އަނިޔާވެރި އަމަލުތައް އެމްނެސްޓީ އިންޓަރނެޝަނަލް ފަދަ ފަރާތްތަކުން އެގެންދަނީ ކުށްވެރި ކުރަމުންނެވެ. އެމްޑީޕީގެ ވެރިކަމުގައި ހަމަޔާއި އިންސާފުން މިގައުމުގެ ރަށްޔިތުންނަށް ހޯދައިދިން ހަމަހަމަ ކަމާއި ޚިޔާލު ފާޅުކުރުމުގެ ފުރުސަތުތައް މިއަދު ބާޣީން އެދަނީ ރަށްޔިތުންގެ އަތުން ފޭރިގަނެ ކުރީގެ ޚުދުމުޚުތާރު އަނިޔާވެރި ވެރިކަމަށް ރާއްޖޭގެ ރަށްޔިތުން އަނބުރާ ގަންބުވަމުންނެވެ.\nފެނިހުރި ހެކިތަކުގެ މަށްޗަށް ނަޒަރު ހިންގާލާއިރު ދިވެހި ރާއްޖޭގެ މިދައުރުގެ އިންތިޚާބީ ރައީސް ނަޝީދުގެ އަތުން ވެރިކަން ފިރައިގެން މިއަދު މިގައުމުގައި ފަހުބަސް ކިޔަމުން އެގެންދަނީ މާޟީވި ތިރީސް އަހަރުގެ ޑިކްޓޭޓަރއެވެ. އޭނާގެ ދަރީންނާއި ގާތްމީހުން ދައުލަތުގެ މުހިންމު މަގާމުތަކަށް ވެރިކޮށް ފާޅުގައި އެގެންދަނީ ރާއްޖޭގެ ރަށްޔިތުންނަށް ޚާއްސަކޮށް އެމްޑީޕީގެ މެމްބަރުންނާއި މެދު އެތަކެއް ޖަރީމާތައް ހިންގަމުންނެވެ.\nފުލުހުންނާއި ، ހައްދުފަހަނަ އަޅާފައިވާ ހަރުކަށި ، އިލްމުވެރީންނޭ ކިޔާބަޔަކާ ގުޅިގެން ނުކުމެ ވެރިކަން ވަށްޓާލުމަށްފަހު އެންމެ ފުރަތަމަ ދުވަހުވެސް އެމްޑީޕީގެ އިސްލީޑަރާއި އެމަނިކުފާނުންގެ އަރިއަހުގައި ސުލްހަވެރި ކަމާއެކު އިޙުތިޖާޖު ކުރަމުން ގެންދިޔަ އެތަކެއް މީހުންނެއް ސީދާ މަރާލުމުގެ ނިޔަތުގައި އެހިންގި ހަޑިމުޑުދާރު އަމަލު ތަކަކީ ޕޯޗުގީޒުން ރާއްޖެ އަރައި މިގައުމުގެ ރަށްޔިތުންނާއި މެދު ހިންގި އަނިޔާވެރި އަމަލުތައް ސިފަކުރުވާ ކަންކަމެވެ. އަދި އެދުވަހުން ފެށިގެން މިއަދާ ހަމަޔަށްވެސް އެހިންގަނީ ހަމައެފަދަ މުޑުދާރު އެހާމެ އަނިޔާވެރި އަމަލުތަކެވެ.\nނަތީޖާއެއްގެ ގޮތުން ދުނިޔޭގެ ނުރުހުމުގެ ކަޅިތައް ވެރިކަމުގައި ލޮބާޑިލައިގެން އެތިބަ އަނިޔާވެރީންނަށް އަމާޒުވާން ފެށުމުން މިގެނެވުނީ ބަޣާވާތެއްތޯ ނުވަތަ ، ނޫންތޯ ތަހުގީގު ކުރަނީ ކަމުގައި ބުނެ ބާޣީ ވަހީދުގެ ބާޣީ ސަރުކާރުން މިއަދު އެވަނީ ބަތްކައްކާކުޅޭ ކަމިޝަނެއް ހަދާފަޔޯލައެވެ. މީގެ ކުރީން ގޮޅާގެ ސަރުކާރުން ބަޑިޖަހައި އެތަކެއް ދިވެހި ރަށްޔިތުން މަރާފައި އެއުފެއްދި ރިޔާސީ ކޮމިޝަނުން ނެރުނު ބަޔާނަށް ވީހެން މިފަހަރުވެސް އެބުނާ އެންކުއަރީ ކޮމިޝަންގެ މަސައްކަތް ނިމިގެން ދާނީ އެކަން އެކުރާ މީހުންނަށްވެސް ވާނުވާ ނޭނގޭނެ ގޮތަކަށް ކަމާމެދަކު ޝައްކު ކުރާނެ ތަނެއް ނެތެވެ. އެހާވެސް މިހާރު އެކުޅޭ ޑުރާމާ ކުރިޔާ އެއްގޮތެވެ. ހަމައެކަނި ވެރިކަމުގައި ގަދަފައި ވިއްދައިގެން ހުރި މީހާގެ ނަން ތަފާތީއެވެ. ނޫންނަމަ ގައިގެ ހަމުގެ ކުލަތަފާތީއެވެ.\nދެހާސްތޭރަ ވަނަ އަހަރުގެ ނޮވެމްބަރ މަހާއި ހަމަޔަށް ގާނޫނީ ގޮތުން އުފެދިފައިވާ ސަރުކާރަކީ އެމްޑީޕީގެ މެނިފެސްޓޯ އަކާއި އެކުގައި އެޕާޓީގެ ރިޔާސީ ކެންޑިޑޭޓު ނަޝީދު ނުކުމެ ވަޑައިގެން ހިންގަވާންފެށި ސަރުކާރެކެވެ. އެމްޑީޕީގެ ވެރިކަމެކެވެ. ނަމަވެސް ކަޅުއޮށުގެ ބަނޑުދަށުގައި ބޮޑުވެ މުޑަހަންޖަކަށް ބަދަލުވާ ކޮރަކަށްޔެއްގެ މިސާލުގައި ބާޣީ ވަހީދު އެވެރިކަން މިވަނީ ފޭރިގަނެފައެވެ. އެމްޑީޕީގެ މެނިފެސްޓޯ އެއްލާލައި ސަރުކާރުން ރަށްޔިތުންނަށް ދެމުންގެންދިޔަ އެންމެހައި ޚިދުމަތްތައް ” ދައުލަުތުގެ ބަޖެޓުގައި ލޯލާރިއެއްވެސް ނެތޭ ” ގޮވަމުން އެގެންދަނީ ހުއްޓާލަމުން ނުވަތަ ހުއްޓާލާނެ ކަމުގެ އިންޒާރު ދެމުންނެވެ. މީގެ ބޭނުމަކީ ރަށްޔިތުން އިންދަޖައްސައި ވެރިކަމުގައި އެތިބަ މީހުންނަށް އާދެނުކިޔާ އެންމެން ހާލުގައި ޖެއްސުމާއި ބިރުގެންނެވުމެވެ. ގައުމުގެ ފުލުހުން އެތިބީ ތިއްތިކޮށް ފެންވަރުވައި ބާޣީންނާއި އިދިކޮޅަށް ޗުއްޕުވެސް ބުނެފި މީހަކު މަރައި ނައްތާލުމަށް ނެރެފައެވެ. އިހަށްދުވަހު ހަތިޔާރެއްނެތް އެތައްބަޔަކު ބަޑިޖަހައި ޖަލުގައި މަރާލި ޖަރީމާ ވިލަރެސް ކުރުމުގައި ބައިވެރިވި ކަމުގައި ދިވެހީން ޝައްކުކުރާ އިސްމީހުން މިއަދު އެތިބީ އަނެއްކާވެސް ދިފާއީ ބާރުތަކުގެ އިސްސަފުގައި ރުކުރުވާލާފައެވެ. އެމީހުންގެ ބަސް ނުހިނގާ ކޮންމެ މީހަކު މިއަދު އެތިބީ ހަތަރެސްފައި ބަނދެފައެވެ.\nމިހުރިހައި އަނިޔާތަކުގެ ކުރިމަތީގައިވެސް އެމްޑީޕީއާއި އެކުގައި ދިވެހި އެތަކެއް ހާސް ރަށްޔިތުންނެއް ބޯނުލަނބައި ތެދުވުމުން އަނެއްކާ މިއަދު އެފެށީ އެމްޑީޕީގެ އިސްފަރާތް ތަކުގެ ގަޔަށް ލޮލަށްބޮލަށް އަރާށެވެ. އެމްޑީޕީގެ އިސް އެއްވެސް ފަރާތަކަށް މިގައުމުގައި މަގުމަތީގެ މިނިވަންކަމެއް މިއަދަކު ނެތެވެ. ރޭވިގެން އެގެންދަނީ ފާޅުގައި މަރުގެ ހަމަލާތައް ދެމުންނެވެ. އެކަމަކު މަންޒަރު ރީތިކުރުމަށް ބާޣީވަހީދު މާކަނާ ކަލޯހެން ފިލާއޮވެ ހީހީފައި ނުކުމެއިނދެ ރޯވަށްތަރު ދަށްކަމުން ހަމްދަރުދީ ފާޅުކުރަނީއެވެ. ކޮންމެ ރަށަކުން ހޫނުފެން ޖަހަމުން ގެންދާއިރު ބާޣީންގެ ޓީވީތަކުން އެގެންދަނީ ބާޣީ ކަލޭގެޔަށް މާބޮޑު ތަރުޙީބެއް އޮތްކަމުގައި ދަށްކަމުންނެވެ. ދުނިޔެއަށް ދެއްކުމަށްޓަކައި އެކުޅެމުން ގެންދާ ޑުރާމާތަކަށް ދުނިޔެ ނުސިހޭނެކަން މިބާޣީން ނުދަނެއެވެ. އަދި މިވެރީން އަނިޔާކުރަމުން އެގެންދާ މީސްތަކުންނީ މުސްލިމުންކަމާ އަނިޔާ ލިބެމުންދާ ނިކަމެތީންގެ ދުޢާއާއި ﷲގެ ހަޟްރަތާ ދެމެދު ހުރަހެއް ނުވާކަމެއް އެމީހުން ހަނދާނެއް ނެތެވެ. އެހާވެސް އެމީހުންގެ ޖާހިލުކަމާ ގަމާރުކަން ބޮޑެވެ.\nއެމްޑީޕީގެ ވެރިކަން މުލުން ލުހެލައި އެމްޑީޕީ ވުޖޫދުން ފޮހެލާނެ ކަމުގެ އިންޒާރު ފުރަތަމައިނުއްސުރެ ދެމުން އެގެންދިޔަ އަނިޔާވެރީން މިއަދު އަރައިތިބެގެން އެމްޑީޕީގެ ތެރޭގައި ހައިޖާނު އުފެއްދުމަށް އެކުރަމުންގެންދާ މަސައްކަތް ތަކަކީވެސް އެހާމެ ހަޔާތްކުޑަ ހުތުރު ކަންކަމެވެ. އެގޮތުން އެމްޑީޕީއަކީ ލާދީނީ ޖަމާއަތެއް ކަމުގައި ދެއްކުމަށް އެކިފަހަރު މަތީން ކުޅެފައިވާ ޑުރާމާތައްވެސް އެދަނީ ބޭޒާރުވެ ހާމަވަމުންނެވެ. އެގޮތުން މުލީއަގެއިން ކުއްލިއަކަށް އުފަންވި ރާފޮށިތަކާއި ރާޅުގަނޑު ސަރަހައްދުން ފާޅުވި ތަކެއްޗަކީ ސަލާމަތީ ބާރުތަކުގެ ދަށަށް އެތަންތަން ގަދަކަމުން ގެންދިއުމަށްފަހު ކުޅެފައިވާ ޑުރާމާތަކެއްކަން ކުޑަކުދީންނަށްވެސް އެބައެނގެއެވެ.\nމިގޮތުން ނުވެގެން މިއަދު ފައިސާގެ ދަޅައިގައި ބައެއްމީހުން ޖައްސައި އެމްޑީޕީގެ ތެރޭގައި ފިތުނައާއި ބައިބައިވުން އުފެއްދުމަށް ، ނުވަތަ ޝައްކުތައް އިތުރުކުރުމަށް އެގެންދަނީ ރާވައިގެން މަސައްކަތް ކުރަމުންނެވެ، އެހެނަސް އާޚިރުގައި އެމީހުންގެ އެމަކަރުވެރި ރޭވުންތައް ނާކާމިޔާބުވެ ހައްގާއި އެއްކޮޅަށް ، އެމްޑީޕީއަށް ރައީސް ނަޝީދަށް ﷲގމިންވަރު ފުޅާއެކު ނަސުރު ދެއްވާނެ ދުވަސް މާދުރަކު ދެން ނެތެވެ. ދާދި އަވަހަށް އަނިޔާވެރީންގެ ބަސްހުއްޓި އިސްޖެހި ބިމަށް ތުންވަދެފައި ތިބޭނެ ދުވަސް ﷲ ރުއްސެވިއްޔާ ނުހަނު އަވަހަށް ދިވެހީންނާއި ބޭރުގެ ދުނިޔެއަށް ނިކަންހުރެ ދަށްކަވާނެތެވެ. އެދުވަހުން އަނިޔާވެރީންގެ މަށްޗަށް ފުރިހަމަޔަށް އިންސާފު ކުރެވިގެން ދާތަން ނިކަންހުރެ ދުނިޔޭގައި ތިބިބަޔަކު ދެކޭނެތެވެ. އެމްޑީޕީގެ އަޒުމަކަށް އިރާދަކުރެއްވިއްޔާ އެއްވެސް ބަދަލެއް ނާދެއެވެ. ލީޑަރުން އެތިއްބެވީ ނުހަނު ސާބިތު ކަމާއެކު ދިވެހި ގައުމާއި ރަށްޔިތުންގެ ހައްގުގައި ދެގޮތެއް ނުވެއެވެއެވެ. ބޭނުމީ ޝައްކާއި ވަހުމްތަކުން ދުރުވެ އަނިޔާވެރީންގެ މަޅިތަކުން ރެކިގެން ހޭއަރައި ތިބުމެވެ. ﷲގެ ނަސްރުވަނީ ނުހަނު ކައިރީގައިކަން ޔަގީންކޮށް ދެގޮތެއްނުވެ ތިބެގެން ދުޢާކުރަމުން ކުރިއަށް ދިއުމެވެ. ހާލަތު ބަދަލުވަނީ ކިހިނެއްކަން އޮޅުވާނުލައި ގަބޫލުކޮށް ދެނެގަތުމެވެ. މާޟީގައި ކަންހިނގި ގޮތްތައް ދެނެތިބެ ކުރިމަގު ބައްޓަން ކުރުމެވެ. ދުނިޔޭގެ ކަންކަމުން ފިލާވަޅު ލިބިގަތުމެވެ. އަހަރުމެންގެ ރަސޫލާ ސއވ ކުރެއްވި ހަނގުރާމަ ފުޅުތަކުގައިވެސް ކާމިޔާބާއި ނާކާމިޔާބާ ކުރިމަތި ލެއްވިކަމާ މިއިން ކޮންމެ ކަމަކީވެސް ފިލާވަޅުތަކެއްކަން އެނގިތިބުމެވެ. އަނިޔާވެރީންގެ އަމަލުތަކަކީ ދާއިމަށް ދެމިނޯންނަ އެއްޗެއްކަން ރަނގަޅަށް ގަބޫލުކުރުމެވެ. ހަރުދަނާ އީމާނަކާއެކު އަހަރެމެންގެ ލީޑަަރުންނަށް ފުރިހަމަޔަށް ބޯލަނބައި ޝައްކުތައް ނެތިކޮށްލުމެވެ. އާނއެކެވެ.\nޒާލިމުން އަނިޔާކުރާއިރު ، ބައްލަވަން މިރުސާދުގާ،\nޚާލިގުލް ކައުނައިނި ވާކަން ނޭނގެނީތަ އަޖާބެކޭ،


އެސްއޯއެފްގެ އެކައުންޓް ސްޓޭޓްމަންޓަކީ ކެރެކްޓަރ ސެޓްފިކެޓެއް ނޫން! - Mahfooz's Blog\nއެސްއޯއެފްގެ އެކައުންޓް ސްޓޭޓްމަންޓަކީ ކެރެކްޓަރ ސެޓްފިކެޓެއް ނޫން!\nadmin 16/02/2019\tޚިޔާލު اضف تعليق 200 ފަހަރު ކިޔާފައި\nއޭސީސީއިން ފޮރުވައިގެން ގެންގުޅުނު ރިޕޯޓު ޢާންމު ކުރައްވައިފިއެވެ. ރޯދަމަހު ދިވެހިން އެކަކު އަނެކަކާ ދިމާވުމުން ކޮބާ ރޯދަތޯއޭ އަހާލާ ގޮތަށް މިހާރު ސުވާލުކުރަނީ ލިސްޓުގައި ނަން އޮތްތޯއެވެ. އެ ލިސްޓަކީ ޚިޔާނާތްތެރިވުމާއި ވައްކަމާއި ފަސާދަ މިނެކިރާ މީޒާނަކަށް ވެއްޖެއެވެ. ލިސްޓުގައި ނަން އޮތް މީހާއަކީ ޚިޔާނާތްތެރިއެކެވެ. ނަން ނެތްނަމަ އަމީނެކެވެ.\nއަޅުގަނޑުގެ ވިސްނުން ތަފާތެވެ. އޭސީސީއިން ޢާންމު ކުރި ރިޕޯޓުން ސޯޝަލް މީޑިއާގައި ދައުރުވާ ސަފްޙާތަކަކީ ކުޑަ މިންވަރެކެވެ. އެއީ އެސް.އޯ.އެފް. ގެ ބޭންކް އެކައުންޓް ސްޓޭޓްމަންޓެވެ. އެ އެކައުންޓަށް ވަދެފައިހުރީ އެމް.އެމް.ޕީ.އާރު.ސީ. އަށް ލިބެންޖެހޭ ފައިސާކަމަށްވާތީ އެ އެކައުންޓުން އެހެން އެކައުންޓަކަށް ފައިސާ ވަދެފައިވާކަމަށް ފެންނަނަމަ އެކަމުގައި ސުވާލު އުފެއްދުމަކީ މައްސަލައެއް ނޫނެވެ. އެހެންނަމަވެސް ހަމައެކަނި އެ ޙަޤީޤަތުގެ މައްޗަށް ނިންމުމެއް ނިންމުން ރަނގަޅުވާނޭކަމަށް ނުފެނެއެވެ.\nއެ ލިސްޓުން ފެންނަ ގޮތުން ރައީސް ޔާމީންގެ އެކައުންޓަށް ވަދެފައިވަނީ އެންމެ 1 މިލިއަން ޑޮލަރެވެ. ބިލިއަނުން ހިނގި ޚިޔާނާތެއްގައި ރައީސް ޔާމީންގެ ހިއްސާއަކީ ހަމަ އެންމެ 1 މިލިއަން ޑޮލަރުކަމަށް އަޅުގަނޑުމެން ނިންމަންވީތޯއެވެ. ހަމަ އެގޮތަށް ފައިސާ ގޯނި ހިފައިގެން ހިނގިކަމަށް ބުނި މެންބަރުންގެ ނަން އަމުދުން ނުވެސްނެތެވެ. އެއިން މެންބަރަކަށް އެފައިސާއިން އެއްވެސް މިންވަރެއް ނުލިބޭކަމަށް އަޅުގަނޑުމެން ނިންމަންވީތޯއެވެ.\nއުނިކަމެއް އުޅެނީ އޭސީސީގެ ތަޙުޤީޤުގައެވެ. އޭސީސީއާ ޙަވާލުކުރެވުނު މަސައްކަތަކީ އެސްއޯއެފްގެ އެކަންޓް ސްޓޭޓްމަންޓް ހޯދައި ޢާންމު ކުރުމެއް ނޫނެވެ. އެ މިންވަރަށް ބޭންކުގެ ރިސެޕްޝަންގައި އިންނަ މުވައްޒަފަށްވެސް ތަޙުޤީޤުކޮށްލެވޭނެއެވެ. ކޮމްޕިއުޓަރުން ދެތިން ބަޓަނަށް އޮބާލީމާ ކުރިމަތިން އެސްއޯއެފްގެ ޢަމަލުގެ ފަތް އޮންނާނީ ފެންނާށެވެ. އޭސީސީއިން ބަލަންވީ އެކިއެކައުންޓްތަކަށް ވަދެފައިވާ ފައިސާއަކީ ކޮން ކަމަކާ ގުޅިގެން ވަދެފައިހުރި ފައިސާއެއްތޯއެވެ.\nއެ ލިސްޓުގައި ނަން އޮތް ބޭފުޅަކު ވިދާޅުވާގޮތުން، ދައުލަތުގެ އިސް މަޤާމެއްގައި ހުރި ބޭކަލެއްގެ އަރިހަށް ބޭސްފަރުވާގެ ކަމެއްގައި އެހީއަށް އެދިގެން ދިއުމުން އޭނާގެ އެކައުންޓް ނަންބަރު ދިނުމަށް ވިދާޅުވިއެވެ. އޭގެ ފަހުން ގުޅުއްވާފައި މިހާރު އެކައުންޓަށް ފައިސާކޮޅެއް ޖަމާކޮށްދީފައި ހުންނާނޭ ވާހަކަ ބުނުމުން ބެލިއިރު ހާހެއްހައި ޑޮލަރު ޖަމާކޮށްފައި ހުއްޓެވެ. އެ ފައިސާ ޖަމާކުރީ އެސް.އޯ.އެފް. ގެ އެކައުންޓުންނެވެ. މި މީހާ އެ ކުންފުންޏާ އެއްވެސް މުޢާމަލާތެއް ކުރީކީއެއް ނޫނެވެ. އެހީއަށް އެދުނީވެސް އެކުންފުންޏާ ގުޅުމެއްހުރި މީހެއްގެ ފަރާތަކުން ނޫނެވެ.\nއޭސީސީއިން މުޅި މައްސަލައިގެ ރަނގަޅު ތަޙުޤީޤެއްކުރިނަމަ، އެސް.އޯ.އެފް. ގެ އެކައުންޓުން އެކި އެކައުންޓްތަކަށް ޖަމާވި ފައިސާއަށް އޭގެ ފަހުން ވެފައިހުރީ ކިހިނެއްތޯ ބަލާނެއެވެ. ބޮޑެތި ޢަދަދުތަކުގެ މުޢާމަލާތް ހިންގާފައި ހުންނާނީ ބޭންކިންގ ސިސްޓަމްގެ ތެރެއިންނެވެ. ކޮންމެވެސް އާދަނެއް ނުވަތަ ބަކުރެއްގެ އެކައުންޓަށް ފައިސާ ޖަމާކުރުމަށްފަހު އެ ފައިސާ އެހެން ވިޔަފާރި އެކައުންޓަކަށް ޖަމާކޮށް، އަސްލު ލިބެންޖެހޭ މީހާއަށް ލިބޭނީ އޭގެ ފަހުންނެވެ. އެ ފައިސާ އެއް އެކައުންޓުގައި އިރުކޮޅަކު މަޑުކޮށް އަނެއް އެކައުންޓަށްދާއިރު ދާނީ ކޮންމެވެސް މިންވަރެއް އުނިވެގެންނެވެ. މިގޮތަށް މުޢާމަލާތް ހިންގުމުން އަސްލު ފައިސާ ލިބުނު މީހާގެ އެކައުންޓަށް އެސް.އޯ.އެފް.ގެ އެކައުންޓުން އެއްވެސް ފައިސާއެއް ވަދެފައިހުރިކަމަށް އެކައުންޓް ސްޓޭޓްމަންޓުން ނުދައްކާނެއެވެ.\nމަނީ ލޯންޑަރިންގެ މައްސަލަތަކަކީ ތަޙުޤީޤުކުރުން އުނދަގޫ މައްސަލަތަކެކެވެ. އެހެންނަމަވެސް އެއީ ނުކުރެވޭނޭ ކަމެއް ނޫނެވެ. އެނގިހުރެ ޚިޔާނާތުގައި ބައިވެރިވެ މަންފާހޯދި ޚިޔާނާތްތެރިންނަކީ ކޮބައިކަން ހޯދޭނެއެވެ. އެހެންނަމަވެސް އެކަން ކަނޑައެޅުމުގައި ބޭނުންކުރާ ހަމައެކަނި ޙުއްޖަތަކީ އެސް.އޯ.އެފް.ގެ އެކައުންޓް ސްޓޭޓްމަންޓްކަމަށް ވުމަކީ ގޯހެކެވެ. އެ ސްޓޭޓްމަންޓްގައި ނަން ހިމެނޭ އެންމެންނަކީ އެމް.އެމް.ޕީ.އާރު.ސީ. ގެ ތަޙުޤީޤުގައި އެހީތެރިވެވިދާނޭ މީހުންނެވެ. އެމީހުން ޖަވާބުދާރީވާންޖެހޭނޭކަމަށް އަޅުގަނޑުވެސް އެއްބަހެވެ. އެހެންނަމަވެސް އެ ސްޓޭޓްމަންޓަކީ މީހެއްގެ އަމާނާތްތެރިކަމާ ޚިޔާނާތްތެރިކަން ވަޒަންކުރާ މީޒާނަށް ވެގެން ނުވާނެއެވެ.\nއޭސީސީއިން ކޮށްފައިވާ ތަޙުޤީޤު ރިޕޯޓުން އެނގުނީ އޭސީސީއިން މައްސަލަ ތަޙުޤީޤުކޮށްފައި ނެތްކަމެވެ. އެ މައްސަލައިގެ ތަޙުޤީޤު އަލުން ހިންގަންޖެހިފައި އޮތްކަމެވެ. ހަމައެއާއެކު ތަޙުޤީޤުކުރުމުގެ ނަމުގައި3އަހަރުވަންދެން ހިންގި މަސައްކަތުން އޭސީސީގެ މެންބަރުން މަޤާމަށް ކުފޫ ހަމަނުވާކަން ސާބިތުވުން ނޫން އިތުރުކަމެއް ނުވެއެވެ. އެ ރިޕޯޓާ ގުޅިގެން އަޅަންޖެހޭނޭ އެންމެ އިސް ފިޔަވަޅަކީ އޭސީސީގެ މެންބަރުން މަޤާމުން ވަކިކުރެވި، އަލުން އެ ތަޙުޤީޤު ހިންގޭނޭ ޤާބިލު ބަޔަކު މަޤާމަށް ޢައްޔަނުކުރުމެވެ.\nކުރިއަށް ޕްރައިމަރީގައި ވާދަކޮށް ބަލިވާ ކެންޑިޑޭޓުން އިންތިޚާބުގައި ވާދަކުރުން މަނާކުރުން.\nފަހަތަށް ވަގު ހިފަން ދަންތުރަޖެހުން


MDP Airport vikkaaleekamahvidhaalhuve, Raees Yameen thakuraarukoh...\nއެމްޑީޕީން އެއާރޕޯޓް ވިއްކާލީކަމަށް ވިދާޅުވެ، ރައީސް ޔާމީން ތަކުރާރުކޮށް އިތުރުފުޅު ހައްދަވައިފި\nއެއާރޕޯޓް ތަރައްގީކޮށް، ހިންގުމަށް ޖީއެމްއާރަށް ދީފައިވަނީ 25 އަހަރަށް\nތަރައްގީކޮށް ނިންމުމަށް ހަމަޖެހިފައި އޮތީ 2014 ގައި\nޖީއެމްއާރާއެކު ވެފައިވާ އެއްބަސްވުން އުވާލުމުގައި ރައީސް ޔާމީން އިސް ދައުރެއް އަދާކުރެއްވި\nކ. މާލެ 14 އޯގަސްޓު 2018 | އަންގާރަ 14:52 2,452\nއެއާރޕޯޓްގެ އާ ރަންވޭ ހެދުމުގެ މަޝްރޫއު ފެށުމުގެ ރަސްމިއްޔާގެ ތެރެއިން - މުހައްމަދު ޝަރުހާން\nއެމްޑީޕީގެ ސަރުކާރުން އިންޑިއާގެ ޖީއެމްއާރަށް ވެލާނާ އިންޓަރނޭޝަނަލް އެއާރޕޯޓް ވިއްކާލި ކަމަށް ވިދާޅުވެ، ރައީސް އަބްދުﷲ ޔާމީން އަބްދުލްގައްޔޫމް ތަކުރާރުކޮށް އިތުރުފުޅު ހައްދަވައިފި އެވެ.\nމިއަހަރު ބާއްވާ ރިޔާސީ އިންތިހާބު ކެމްޕެއިން ހަރަކާތްތައް ހިންގަމުންދާ މިދަނޑިވަޅުގައި ތ. އަތޮޅަށް ވަޑައިގެން ހޯމަ ދުވަހު ތ. ތިމަރަފުށި ރައްޔިތުންނާއި ބައްދަލު ކުރައްވާ ރައީސް ޔާމީން ވިދާޅުވީ ކުރީގެ ރައީސް މުހައްމަދު ނަޝީދުގެ ސަރުކާރުން އެއާރޕޯޓް ވިއްކާލީ ކަމަށެވެ. އަދި އަންގާރަ ދުވަހު ހަމަ އެއަތޮޅު ބުރުނީއަށް ވަޑައިގެން އެރަށުގެ ރައްޔިތުންނާ ބައްދަލު ކުރައްވާ ހަމަ އެމޭރުމުން ރައީސް ޔާމީން ވަނީ ވާހަކަފުޅު ދައްކަވާފަ އެވެ. އަދި މީގެ ކުރިން ވެސް ބައެއް ޖަލްސާތަކުގައި ރައީސް ޔާމީން އެގޮތަށް ވިދާޅުވެފައި ވެއެވެ.\nނަމަވެސް ރައީސް ނަޝީދުގެ ވެރިކަމުގައި ވެލާނާ އިންޓަރނޭޝަނަލް އެއާރޕޯޓް ވިއްކާލާފައިނުވާކަން ދައުލަތުގެ އެންމެހާ ލިޔެކިޔުންތަކުން އެނގެ އެވެ. އަދި ޖީއެމްއާރުން އެއާރޕޯޓް ތަރައްގީކޮށް، ހިންގުން 25 އަހަރަށް ކުއްޔަށް ދިންކަން އެނގޭ އެއް ހެއްކަކީ އެ އެއްބަސްވުން ދިވެހި ސަރުކާރުން އުވާލުމާއި ގުޅިގެން ޖީއެމްއާރުން އެއާރޕޯޓް ތަރައްގީ ކުރުމަށް ހިންގި މަޝްރޫއުގެ ޚަރަދު ދިނުމަށް އާބިޓަރޭޝަން ކޯޓުން ކުރި ހުކުމެވެ. އެހުކުމާއި ގުޅިގެން ދިވެހި ދައުލަތުން ވަނީ ޖީއެމްއާރަށް 300 މިލިއަން ޑޮލަރު ދައްކާފަ އެވެ.\nޖީއެމްއާރު އެއާރޕޯޓް މަޝްރޫއަކީ ރައީސް ނަޝީދުގެ ވެރިކަމަށް ދެ އަހަރު ނުވަނީސް އެއްބަސްވި އެއްބަސްވުމެކެވެ. އަދި އެއީ އެހާތަނަށް ރާއްޖޭގައި ހިންގި އެންމެ ބޮޑު އެއް މަޝްރޫއު އެވެ. ނަމަވެސް ރައީސް ނަޝީދުގެ ވެރިކަން ބަދަލުކޮށް ވެރިކަމަށް އަރާވަޑައިގެންނެވި ޑރ. މުހައްމަދު ވަހީދު ހަސަން މަނިކުގެ ވެރިކަމުގައި ވަނީ ޖީއެމްއާރާއެކު ވެފައިވާ އެއްބަސްވުން އުވާލާފަ އެވެ.\nއެ އެއްބަސްވުން އުވާލުމުގައި އެންމެ އިސްދައުރެއް އަދާކުރެއްވީ މިހާރުގެ ރައީސް އަބްދުﷲ ޔާމީން އެވެ.\nއެ އެއްބަސްވުން އުވާލުމުގައި ގާނޫނީ ލަފާ ދެއްވަމުންގެންދެވި ރައީސް އޮފީހުގެ ލީގަލް އެފެއާރޒު މިނިސްޓަރު އާއިޝަތު އާޒިމާ ޝުކޫރު ވިދާޅުވެފައިވަނީ އެއީ އުފެދުމުގައި ވެސް ބާތިލް އެއްބަސް ވުމެއް ކަމަށާއި އެ އެއްބަސްވުން ބާތިލް ކުރިނަމަވެސް ދިވެހި ދައުލަތުން އެއްވެސް ފައިސާއެއް ޖީއެމްއާރަށް ދައްކަން ނުޖެހޭނެ ކަމަށެވެ. އޭރު އާޒިމާ ހުންނެވީ ރައީސް ވަހީދުގެ ސަރުކާރުގެ ބަންޑާރަ ނައިބުގެ މަގާމުގައެވެ.\nރައީސް ޔާމީން މިހާރު ތ. އަތޮޅަށް ކުރައްވާ ދަތުރުފުޅުގައި ރައްޔިތުންނާ ބައްދަލު ކުރައްވާ ވިދާޅުވެފައިވަނީ ޖީއެމްއާރަށް ދައްކަން ޖެހުނު 300 މިލިއަން ދައްކަން ނުޖެހުނުނަމަ އެފައިސާ ރައްރަށުގެ ތަރައްގީގެ މަޝްރޫއުތައް ހިންގުމަށް ހަރަދު ކުރެވުނީސް ކަމަށެވެ.\nރައީސް ޔާމީން އެގޮތަށް ވިދާޅުވި އިރު، ޖީއެމްއާރުން އެއާރޕޯޓް ތަރައްގީ ކުރުމަށް ނިންމާފައިވަނީ ދިވެހި ރައްޔިތުން ޒިންމާވާންޖެހޭ ލޯނެއް ނަގައިގެން ނޫނެވެ. ޖީއެމްއާރުން އެއާރޕޯޓް މަޝްރޫއަށް 800 މިލިއަން ޑޮލަރު ޚަރަދު ކުރުމަށް ނިންމާފައިވާއިރު އެމަޝްރޫއު ނިންމުމަށް ހަމަޖެހިފައި އޮތީ 2014 ވަނަ އަހަރަށެވެ.\nރައީސް ޔާމީންގެ ސަރުކާރުން އެއާރޕޯޓް ތަރައްގީ ކުރަނީ އެއް ބިލިއަން ޑޮލަރުގެ ލޯނެއް ނަގައިގެން ނެވެ.\nރައީސް ޔާމީންގެ ސަރުކާރުގެ ބޮޑެތި ކޮރަޕްޝަނުގެ އަމަލުތައް ފެންމަތި ވަމުންދާއިރު، ހަމައެކަނި އެމްއެމްޕީއާރުސީގެ ތެރެއިން 80 މިލިއަން ޑޮލަރުގެ ހިޔާނާތުގެ މައްސަލައެއް ވަނީ ފެންމަތި ވެފަ އެވެ. އަދި ދަރުމަވަންތަ ހޮސްޕިޓަލުގެ އިމާރާތަށް 145 މިލިއަން ޑޮލަރު ޚަރަދު ކުރުމަށް ނިންމާފައިވާއިރު، އެ މަޝްރޫއުގައިވެސް ބޮޑެތި ކޮރަޕްޝަން އަމަލުތަކެއްވާ ކަމަށް އިދިކޮޅު ފަރާތްތަކުން ދަނީ ތުހުމަތު ކުރަމުން ނެވެ. މީގެއިތުރުން ސަރުކާރުގެ ކުންފުނިތަކަށް ޑޮލަރު ހޯދަން ކަމަށްބުނެ ބޮޑެތި އަދަދުތަކުން ބައެއް ފަރާތްތަކަށް ފައިސާ ދިފާއިވާ މައްސަލަތަކެއްވެސް ވަނީ ފެންމަތި ވެފަ އެވެ.


Uthuru ai dhekunah gendhaa mudhalun duty in 50 percent kandaalanee\nއުތުރާއި ދެކުނުގެ ޕޯޓަށް ގެންދާ ގިނަ މުދަލުން 50 ޕަސެންޓް ޑިއުޓީ ކަނޑާލަން ނިންމައިފި\nހިތަދޫ މެދު ދާއިރާގެ މެންބަރު އަހުމަދު ރަޝީދު: ކުޅުދުއްފުށްޓާއި ހިތަދޫ ބަނދަރަށް ގެންދާ ގިނަ މުދަލުން 50 ޕަސެންޓް ޑިއުޓީ ކަނޑާލަން ހުށަހަޅައިފި\nހދ. ކުޅުދުއްފުށި ސަރަހައްދީ ބަނދަރާއި ސ. ހިތަދޫ ސަހަރައްދީ ބަނދަރަށް ގެންދާ މުދަލުގައި ހިމެނޭ އާންމު ގިނަ ބާވަތްތަކުގެ މުދަލުގެ ޑިއުޓީން 50 ޕަސެންޓް ކަނޑާލަން ހިތަދޫ މެދު ދާއިރާގެ މެންބަރު އަހުމަދު ރަޝީދު ހުށަހަޅުއްވައިފި އެވެ.\nގަމު ދާއިރާގެ މެންބަރު މުހައްމަދު ވިޝާމް ހުށަހެޅުއްވި އިމްޕޯޓް އެކްސްޕޯޓް ގާނޫނަށް އިސްލާހު ގެނައުމުގެ ބިލަށް މެންބަރު އަހުމަދު ރަޝީދު ހުށަހެޅުއްވި އެ އިސްލާހު މުޅި މަޖިލީހުގެ ކޮމިޓީން ފާސްކުރީ 54 މެންބަރުންގެ ވޯޓުންނެވެ. ނުފެންނަ ކަމަށް އެއްވެސް މެންބަރަކު ވޯޓެއް ނުދެއްވަ އެވެ.\nމުޅި މަޖިލީހުގެ ކޮމިޓީ ރިޕޯޓާ ގުޅޭ ގޮތުން މަޖިލީހުގެ ތަޅުމުގައި އިތުރު ވޯޓެއް އަދި ނަގަން ޖެހޭނެ އެވެ. އެ އިސްލާހާއެކު ބިލު ފާސް ވެގެން ދާނީ މަޖިލީހުގެ ތަޅުމުގައި ނަގާ އެ ވޯޓުންނެވެ.\nމެންބަރު އަހުމަދު ރަޝީދު ހުށަހެޅުއްވި އިސްލާހުގައި ބުނެފައި ވަނީ ކުޅުދުއްފުށްޓާއި ހިތަދޫއަށް ފޮނުވާ ތަކެތީގެ ތެރެއިން އިިމްޕޯޓް ޑިއުޓީ މާފު ކޮށްދެވޭ ތަކެތީގެ ލިސްޓު މޯލްޑިވްސް ކަސްޓަމްސްއަށް ހުށަހަޅަން ޖެހޭނެ ކަމަށާއި އޭގެ އުސޫލެއް ކަސްޓަމްސް އިން އެކުލަވާލަން ޖެހޭނެ ކަމަށެވެ.\nއަހުމަދު ރަޝީދު ވިދާޅުވީ އެ އިސްލާހުގެ ސަބަބުން ރާއްޖޭގެ އުތުރުގެ ސަރަހައްދާއި ދެކުނުގެ ސަރަހައްދުގައި އިގްތިސޯދީ ހަރަކާތްތައް ފުޅާވެ ވަޒީފާގެ ފުރުސަތުތައް އިތުރުވެގެން ދާނެ ކަމަށް ގަބޫލު ކުރައްވާ ކަމަށެވެ.\nއުތުރާއި ދެކުނުގެ ބަނދަރުން ޑިއުޓީ ކަނޑާލާ ތަކެތީގެ ތެރޭގައި ކެއުން ބުއިމަށް ބޭނުން ކުރާ ތައްޔާރީ ތަކެއްޗި ހިމެނެ އެވެ. އަދި ރީތި ވުމަށާއި ފެން ވެރުމަށް ބޭނުުން ކުރާ ތަކެތި ވެސް ހިމެނެ އެވެ. އަންނައުނު އުފައްދަން ބޭނުން ކުރާ ކަފަ އާއި، އުއި އާއި، ރޮދި، އަދި ބަރަންޏާއި ފޮތި ފަދަ ތަކެތި ވެސް ހިމެނެ އެވެ.\nއަދި އާންމު ބޭނުންތަކަށް ބޭނުން ކުރާ ވަރަށް ގިނަ އާންމު މުދާ ވެސް ހިމެނެ އެވެ. އެ ގޮތުން، ތަށިމުއްޓާއި ބަދިގެ ސާމާނާއި، ބިއްލޫރި އާއި، އައިސްއަލަމާރި، ފެން ފިލްޓާ ކުރުމަށް ބޭނުންވާ ސާމާނާއި، ގޮދަޑި، ބާލީސް، ތަންމަތި، ފާރުނީޗަރު، އިންވާޓާ އެއާ ކޮންޑިޝަނާ އުލާއި ސަމުސަލާއި، ވަޅި ވެސް ހިމެނެ އެވެ.\nމުތާއި އަގުބޮޑު މައުދަނާއި ޖަވާހިރު އާއި ދަނގަޑާއި އެކަތަ އާއި ޓިނު އެލްމަނިއަމް އާއި އެލްމަނިއަމް އިން އުފައްދާ ތަކެތި ހިމެނެ އެވެ. ކޮމްޕިއުޓަރާއި ކޮމްޕިއުޓަރާއި ގުޅޭ ސާމާނުގެ ބާވަތްތައް، ސްޕީކަރާއި، ހެޑްފޯނާއި، މޯބައިލް ފޯނާއި، ޓީވީއާއި، ޑިޖިޓަލް ކެމެރާ ފަދަ އިލެކްޓްރޯނިކްސް ވެސް ހިމެނެ އެވެ.\nކާރު، ޖިޕް، ވޭން، އޮޓޯ ސައިކަލާއި، މޮޓޯ ސައިކަލް ފަދަ އެއްގަމު އުޅަނދު ފަހަރު ވެސް ބަނދަރުތައް ގެންދެވޭ މުދަލުން ޑިއުޓީ ކަނޑާލެވޭ މުދާ ތަކުގެ ތެރޭގައި ހިމެނެ އެވެ. މިފަދަ ތަކެތީގެ އިންޖީނާއި އޭގެ ބައިތަކާއި، މެރިން އިންޖީނުތައް ވެސް ހިމެނެ އެވެ.\nއައިނާއި، އޭގެ ބައިބައި، ހިތުގެ ވިންދު އުފެއްދުމަށް ބޭނުން ކުރާ ގެޖެޓްއާއި، މެޑިކަލް، ސާޖިކަލް، ޑެންޓަލް ފަދަ ސިއްހީ ވަސީލަތްތަކުގެ ސާމާނުތައް ވެސް ހިމެނެ އެވެ. ނެޕީ އާއި ނާސިން ޕެޑް، ސެނިޓަރީ ޓަވަލާއި ޓެމްޕްޓޮންސް ވެސް ހިމެނެ އެވެ.\nއެމްޑީޕީ ރައްޔިތުންގެ މަޖިލިސް އިމްޕޯޓް އެކްސްޕޯޓް + އައްޑޫ ސިޓީ ކުޅުދުއްފުށި ސ. ހިތަދޫ\nދެ ޕޯޓަށް ގެންދާ މުދަލުގެ ޑިއުޓީ ކަނޑާލަން ފާސްކޮށްފި\nޑިއުޓީ ކަނޑާ ޝަރުތަކަށް މުދާ ގުދަން ކުރުން ހިމަނަނީ\nދެ ބަނދަރު ތަރައްގީކުރަން މާސްޓާ ޕްލޭން އެކުލަވާލައިފި


Thoofaanaa gulhigen ethah million meehun gedhoru dhookoh dhanee\nތޫފާނާ ގުޅިގެން އެތައް މިލިއަން މީހުން ގެދޮރު ދޫކޮށް ދަނީ\nތޫފާނު އެރުމުގެ ކުރިން، ދެ މިލިއަނެއްހާ މީހުން ސަލާމަތީ ސަރަހައްދުތަކަށް ބަދަލުކުރުމުގެ މަސައްކަތް ބަންގްލަދޭޝްގެ ކަމާބެހޭ އިދާރާތަކުން ދަނީ ކުރަމުން -- ފޮޓޯ: ބީބީސީ\n"އަމްފާން" ގެ ނަމުން ނަންދީފައިވާ ބާރުގަދަ ތޫފާނާ ގުޅިގެން އިންޑިއާ އާއި ބަންގްލަދޭޝްގެ އައްސޭރި ފަށުގައި ދިރިއުޅޭ އެތަކެއް މިލިއަން މީހުން ގެދޮރުން ނެރެ، އެހެން ސަރަހައްދުތަކަށް ބަދަލު ކުރުމުގެ މަސައްކަތް ފަށައިފި އެވެ.\nއެ ތޫފާނު މިއަދުގެ ވަގުތެއްގައި އެ ދެ ގައުމު ގުޅޭ ބޯޑަރު ސަރަހައްދަށް އަރާނެ ކަމަށް ބެލެވޭއިރު، މިއީ ފަހުގެ ތާރީހެއްގައި އެންމެ ބާރުގަދަ ތޫފާނަށް ވާނެ ކަމަށް މޫސުމާބެހޭ އިދާރާތަކުން ވަނީ ބުނެފަ އެވެ.\nކޮވިޑް-19 އާ ގުޅިގެން މީހުން ބަދަލު ކުރުމުގެ މަސައްކަތަށް ބޮޑެތި ގޮންޖެހުންތަކެއް ކުރިމަތިވަމުން ދާއިރު، އިންޑިއާ އިން ވަނީ ވިއްސަށް ވުރެ ގިނަ ރިލީފް ޓީމުތައް ތައްޔާރީ ހާލަތަށް ގެނެސްފަ އެވެ.\nކެޓެގަރީ ފަހެއްގެ ދަރަޖަ ދީފައިވާ އެ ތޫފާނުގައި ގަޑިއަކު 185 ކިލޯމީޓަރުގެ ބާރު މިނުގައި ވައިގަދަވާނެ ކަމަށް ވަނީ ލަފާ ކޮށްފަ އެވެ.\nއަދި 2007 ގައި 3،500 އަށް ވުރެ ގިނަ މީހުން މަރުވި ތޫފާނަށް ފަހު އަމްފާން އަކީ ބަންގްލަދޭޝަށް އަރާ އެންމެ ވަރުގަދަ ތޫފާން ކަމަށް އޮފިޝަލުން ވަނީ ވިދާޅުވެފަ އެވެ. އެގޮތުން، ތޫފާނު އެރުމުގެ ކުރިން، ދެ މިލިއަނެއްހާ މީހުން ސަލާމަތީ ސަރަހައްދުތަކަށް ބަދަލު ކުރުމުގެ މަސައްކަތް ބަންގްލަދޭޝްގެ ކަމާބެހޭ އިދާރާތަކުން ދަނީ ކުރަމުންނެވެ.\nނަމަވެސް، އެ މީހުނަށް ވަގުތީ ބޯހިޔާވަހިކަން ހަމަޖައްސައިދޭން ސަރުކާރަށް ވަނީ ދަތިތަކާ ކުރިމަތިވެފަ އެވެ. ސަބަބަކީ އެފަދަ ކާރިސާތަކުގައި އާއްމުކޮށް ބޭނުންކުރާ ސެންޓަރުތައް މިހާރު ވެސް ދަނީ ކޮވިޑް-19 އިގެ ކަރަންޓީނު ފެސިލިޓީތަކުގެ ގޮތުގައި ބޭނުން ކުރަމުންނެވެ.\nއިންޑިއާ ބަންގްލަދޭޝް މޫސުން


Ras Online - "ކައްފާރާއަކަށް ފުދޭ" މޮޅު ލަފުޒެއް\n"ކައްފާރާއަކަށް ފުދޭ" މޮޅު ލަފުޒެއް\nޢަބްދުލްޢަޒީޒު ޖަމާލު އަބޫބަކުރު 10 ޖޫން 2020 - 4:33\nކިތަންމެ ބޮޑު ގޯހެއް ހެދުނަސް ނުވަތަ ކުށެއް ކުރެވުނަސް، އެންމެ ލަފުޒަކުން އެ ކުށް ޢަފޫވެ، މީހާ ކުށެއް ނުކުރާ ކަމަށް ބެލެވޭނަމަ، ކިތަންމެ ބޮޑު ކުށެއް ކުރާކަށް ވެސް ހަމައެކަކު ވެސް ޖެހިލުމެއް ނުވާނެތާއެވެ. ކަންކަމާމެދު ޒިންމާ އުފުލާކަށް ބޭނުމެއް ވެސް ނުވާނެތާއެވެ. ފަރުވާތެރިކަމާއެކު ކަންކަން ކުރާކަށް ދަހެއް ވެސް ނުވާނެއެވެ.\nދައުލަތުގެ އިދާރާތަކުގައި މަސައްކަތްކުރައްވާ މުވައްޒިފުން، ކަމަށް ކަމޭ ހީކުރައްވައި، މަސްއޫލިއްޔަތު އުފުއްލަވައި، ފަރުވާތެރިކަން އިސްކުރައްވާން ދަސްފުޅުވެ، އެކަން އެ ގޮތަށް ހިނގާނީ، ވަކި އުޞޫލަކުން ކަންތައް ކުރެވިގެންނެވެ. އެ މުވައްޒިފަކު ކުރައްވާ ހަމަ ކޮންމެ ކަމެއްގައި އެ މުވައްޒިފަކު މަސްއޫލިއްޔަތު އުފުއްލާންޖެހޭނެކަން އަންގައިދީ އެކަން ބެލެހެއްޓެވިގެންނެވެ. ފަރުވާތެރިވޭތޯ ނޫންތޯ ބައްލަވާންޖެހޭ ފަރާތަކުން ބައްލަވައި، ފަރުވަ ކުޑަކުރައްވައިފި ނަމަ، ނުވަތަ ކަމަކަށް އިހުމާލުވެވަޑައިގެންފި ނަމަ، އެކަމަކަށް އެޅޭނެ ފިޔަވަޅުތަކެއް ހުރެގެންނެވެ. އެ ކަންކަން ތަންފީޒުކުރެވިގެންނެވެ.\nރާއްޖޭގައި ކުރީން އޮތް ސަރުކާރެއްގެ ދުވަސްވަރެއްގައި ރައްޔިތުންގެ މެދުގައި ދީނީ ހޭލުންތެރިކަން އިތުރުކުރެއްވުމަށްޓަކައި، ކޮންމެ ހަފުތާއަކު އެއްފަހަރު އިސް އޮފީހަކުން ނެރުއްވާ ޚާއްޞަ ލުއި މަޖައްލާއެއް ދިގު ޒަމާންތަކެއް ވަންދެން ނެރުއްވަމުން ގެންދެވިއެވެ. އެންމެ ހަތަރު ޞަފުޙާގެ އެ ލުއި [މަޖައްލާ] އަކީ މަޢުލޫމާތާއި އަދަބީ ގޮތުން ވެސް މުއްސަނދި، ކުށުން ސަލާމަތްވެފައިވާ މަޖައްލާއަކަށްވިއެވެ. ސަބަބަކީ އެ މަޖައްލާއަށް ލިޔުއްވި ބޭފުޅުންނާއި ޗާޕަށް ޓައިޕުކުރައްވާ މުވައްޒިފުންނަށް ވެސް އެއީ ކިހާ ސަމާލުކަމެއް ދެއްވައިގެން ކުރައްވާންޖެހޭ ކަމެއްކަން އެނގިވަޑައިގެން ދަސްފުޅުކުރައްވައިފައި އޮންނާތީއެވެ. މި ވަރުން އަދި ފުއްދަވައެއްނުލައްވައެވެ. ކުށްކަނޑުއްވާ ބޭފުޅަކާއި، ކުށް ކަނޑުއްވައިފައިވަނީ ރަނގަޅަށްތޯ ކަށަވަރުކުރައްވާ ބޭފުޅަކާއި އަދި ޗާޕަށް ފޮނުއްވުމުގެ ކުރީން އެންމެ ފަހުގެ ނިހާއީ ބެއްލެވުން ބައްލަވާ ބޭފުޅަކު ވެސް ހުންނަވާ ކަމަށްވެއެވެ. މިހާވަރަށް ބެލެހެއްޓެވިގެން މި މަސައްކަތް ކުރެވުނަސް މި މަސައްކަތް ކުރެއްވީ ހަމަ އިންސާނުންނެވެ. އެހެންކަމުން އެއް ފަހަރު "މަޖައްލާ" ޗާޕުޖެހިގެން އައި އިރު، ކުށެއް، އެންމެ ކުށެއް އޮވެގެން، މި ދެންނެވި ފަދަ އެންމެ ލަފުޒެއް، އެ ކުށުގެ "ކައްފާރާ"އަކަށް ނުފުދުނެވެ. އެ ކަމުގައި ޝާމިލުވެވަޑައިގެން އުޅުއްވި ތިން ބޭފުޅަކަށް އަދަބު ދެވުނެވެ. ޖޫރިމަނާކުރެވުނެވެ. ތައުދީބީ ފިޔަވަޅެއްގެ ގޮތުންނެވެ. ނަތީޖާއެއްގެ ގޮތުން އެ ކުށް ތަކުރާރެއް ނުވެއެވެ.\nނަމަވެސް މިއަދު ފެންނަ މަންޒަރު ތަފާތެވެ. ފެންނަނީ ކިތަންމެ ބޮޑުކަމަކަށް މީހަކު އިހުމާލު ވިޔަސް، ވަކި ލަފުޒެއް ބޭނުންކޮށްލެއްވީމާ، އެ އިހުމާލުން ރެކެވޭ ތަނެވެ. ޒިންމާއިން ބަރީއަވެވޭ ތަނެވެ. ކުށް ޢަފޫވާތަނެވެ. ވީމާ، ކަމަކާމެދު ފަރުވާތެރިވާކަށް، ސަމާލުވާކަށް، ޒިންމާދާރުވާކަށް ފަރިތައެއް ނުވެވެއެވެ. ދަހެއް ނުވެވެއެވެ. ކޮންމެ ފަދަ ކަމެއް، ގަސްތުގައިކުރިޔަސް ނުވަތަ ފަރުވާކުޑަކަމުން ވިޔަސް، ނުވަތަ ސަމާލުކަން ނުދޭތީ އަތްދަށުން ދިޔަޔަސް، އެއްކަލަ "ކައްފާރާ ލަފުޒު" ބޭނުންކޮށްލީމާ ހުރިހާ ކަމެއް ނިމުނީއެވެ. އެ ލަފުޒަކީތޯއެވެ! އެއީ "މާތް" ލަފުޒެއް ކަމަށްވާ "އޮޅުމަކުން" މި ލަފުޒެވެ. ނަތީޖާއެއްގެ ގޮތުން މި ފަދަ ކަންތައްތައް، ޤައުމުގެ ރައްޔިތުންގެ ޙައިސިއްޔަތުން އަޅުގަނޑުމެން އެންމެ އާދައިގެ މީހުން ވެސް ލަދުގަންނަ މިންވަރަށް އިތުރުވަނީއެވެ.\nދާދިފަހުން އިވުނީ ކޮންމެވެސް ޢަދަދެއްގެ ފްލެޓްތަކެއް ޖުލައިމަހު އޭގެ ޙައްޤުވެރީންނާ ޙަވާލުކުރެވޭނެކަން "އޮޅުމަކުން" ބޭފުޅަކަށް އިޢުލާނުކުރެވުނު ޚަބަރެވެ. އެ ވަރުގެ ޚަބަރެއް، އަސާސަކަށް ބިނާ ނުކުރައްވައި އެތައް ބަޔަކަށް އުންމީދުތަކެއް ދެއްވުމަށްފަހު، އެއީ ދޮގެއްކަން އެނގިއްޖެ އެވެ. "އޮޅުމަކުން" ވީކަމެކެވެ. އެ ނިމުނީ ނޫންތޯއެވެ؟ އަދި އެއަށްވުރެ ބޮޑުކަމެކެވެ. ޚިޔާލުފާޅުކުރުމުގެ ޙައްޤުތަކާއި މިނިވަންކަމާ ބެހޭ ވާހަކައެކެވެ. ރައީސުލްޖުމްހޫރިއްޔާގެ ރިޔާސީ ވަޢުދުފުޅަކާ ވެސް ޚިލާފު ކަމެކެވެ. ސަރުކާރާ އިދިކޮޅަށް މީސްމީޑިއާގައި ޚިޔާލުފާޅުކޮށްގެން ނުވަތަ ރައީސްގެ އަބުރުފުޅާ ބެހިގެން ނަސޭހަތްދީ އެކަން ނުހުއްޓައިގެން މުވައްޒިފަކު ވަޒީފާއިން ވަކިކުރި ޚަބަރެވެ. ވަކިކުރެއްވި ޗިޓް ޢާއްމުވީއެވެ. އެވެސް "އޮޅުމަކުން" ވީ ކަމަކަށް ވެއްޖެއެވެ. ނަމަވެސް ޗިޓްހެއްދެވި މުވައްޒިފަކާއި، ޗެކްކުރެއްވި މުވައްޒިފަކު ވެސް އަދި އެންމެ ފަހުން ސޮއިކުރެއްވި ވެރިޔަކު ވެސް ހުންނަވާނެތާއެވެ. މީޑީއާގައި ޚިޔާލުތަފާތުވެގެން މުއައްޒިފަކު ވަޒީފާއިން ވަކިނުކުރައްވާނެކަމަށް ރައީސުލްޖުމްހޫރިއްޔާ ވަނީ ވަޢުދުވެވަޑައިގެންފައެވެ. ޚިޔާލުފާޅުކުރުމުގެ މިނިވަންކަމަށް ހުރަސްއެޅޭތީ، މަޝްހޫރު "އަބުރުގެ ޤާނޫނު" އުވައިލެއްވީ ވެސް މިއަދުގެ ސަރުކާރުންނެވެ. އެހެންވީ އިރު، މި ފަދަ ކަމަކާ މުވައްޒިފަކު ވަޒީފާއިން ވަކިކުރެއްވި ކަމަށް ޗިޓެއް ލިޔެ، ޗެކްކޮށް ސޮއިކުރެވުމަކީ ރައީސުލްޖުމްހޫރިއްޔާގެ ސިޔާސަތާ ދިމާ އިދިކޮޅު ކަމެކެވެ. ނަމަވެސް މި ވަރުގެ ކަމެއް ކުރެވުމުން ވެސް އެއްކަލަ ލަފުޒު ބޭނުންކޮށްލައިގެން އެއޮއް ބޮޑު ކުށުގެ ކައްފާރާ ދެވިއްޖެއެވެ.\nމާލީ ބަޔާނެއްގައި ކުންފުނީގެ ނަންނުޖައްސަވައި "އޮޅުމަކުން" ޢާއްމުކުރެއްވިއްޖެއެވެ. ޖީސީ އޯލެވެލް ފެންވަރު މީހަކު ބޮޑު މުސާރަ އާއި އެކު ބޮޑު މިނިސްޓްރީއެއްގެ ކޮމިއުނިކޭޝަން ޑައިރެކްޓަރަކަށް ބޭނުންވާ ކަމަށް ވެސް "އޮޅުމަކުން" އިޢުލާނުކުރެވުނީއެވެ. ކުންފުނި ތަކުގެ ޑިވިޑެންޑު ލިބުނު ކަމަށް ވެސް ދައުލަތުގެ އެންމެ މުހިއްމު އެއް މިނިސްޓްރީއިން "އޮޅުމަކުން" ލިޔުއްވައި ޝާއިޢު ވެސް ކުރެއްވިއްޖެއެވެ. "ހިއްސުތައް ގިނަ" ރިސޯޓެއްގެ މުވައްޒިފުން އެހެން ރަށްރަށަށް ދަތުރުކުރުން ވެސް "އޮޅުމަކުން" މަނާކުރެވިއްޖެއެވެ. އެއްތާވި މީހުން ދެނެގަތުމުގެ ތެރެއިން އުތުރުގެ އަތޮޅެއްގެ ވެރިރަށް ފާހަގަ ކުރެވުނު ކަމަށް ވެސް "އޮޅުމަކުން" ވިދާޅުވެ އެ ރަށު މީހުން ސިއްސުވައިލެވިއްޖެއެވެ. ހަމަ މި ދެންނެވި އަތޮޅުގެ އެހެން ރަށެއްގެ މީހަކު ފައްސި ނުވަނީސް ފައްސިވީކަމަށް ވެސް "އޮޅުމަކުން" އިޢުލާނުކުރެވިއްޖެއެވެ. ދައުލަތުގެ ވަރަށް އިސް ވެރިއެއްގެ ޓްވީޓާރ އެކައުންޓް ހެކްކުރެވުނީ ކަމަށް ބަޔަކަށް ހީކުރެވުނަސް، އެއީ "އޮޅުމަކުން" ޓްވީޓެއް ކުރެއްވުނީކަން ފަހުން ހާމަވިއެވެ. މި ލިސްޓް ދިގު ކުރުމުގެ ބޭނުމެއް އެބަ އޮތްތޯއެވެ؟ އެކަމަކު އަދި އެއް ވާހަކައެއް ފާހަގަކޮށްލާނަމެވެ. ދެކުނުގެ އަތޮޅެއްގެ ރަށެއްގައި ޖުޒާމުބަލީގެ އަސަރެއް ވެސް ނެތީސް އެ ރަށުގައި ޖުޒާމުބަލި ފެތުރެނީ ކަމަށް ވިދާޅުވެ އެ ރަށުގެ ރައްޔިތުން ސިއްސުވައިލެވުނީ ވެސް އޮޅުމަކުންނެވެ.\nމި ލިސްޓްގައި ދެން ހުރި ކަންތައް ވެސް އެއީ އެންމެން ދަންނަ ކަންތަކެވެ. މިއިން ކޮންމެ ކަމެއް "އޮޅުމަކުން" ކުރެއްވުނީ ކަމަށް ވިދާޅުވީމާ އެއީ "ފުދުނީ" ކަމަށް ވާނަމަ، ކުރިމަގުގައި ދިމާވާނީ ކޮންފަދަ ކަންތައްތަކެއް ކަމެއް ވެސް އިޙުސާސްކޮށްލާކަށް ވެސް ނޭނގޭނެއެވެ. އަޅުގަނޑު ވަކި ބޭފުޅެއްގެ ވަކި ރަށެއްގެ ނަން ގަސްތުގައި ފާހަގަނުކުރީ، އަޅުގަނޑުގެ މި ލިޔުން ވަކި ބޭފުޅަކަށް އަމާޒު ނުކޮށް މައްސަލައަށް، އެ ކަންކަމަށް އަމާޒުކުރާތީއެވެ. އިޞްލާޙަށް އެދިގެންނެވެ. ޤައުމުގެ އާދައިގެ ނަމަވެސް ރައްޔިތެއްގެ ހައިސިއްޔަތުން މި ނޫން ގޮތަކަށް މި ވާހަކަ ކަމާބެހޭ އިދާރާތަކުގައި ވަކިވަކީން ދެންނެވުމުގެ ޤާބިލުކަން އަޅުގަނޑުގެ ނެތީތީއެވެ.\nއާދެހެވެ! "އޮޅުމަކުން" މިއީ ވަރަށް ރީތި ލަފުޒެއް ކަމަށް ވެދާނެއެވެ. އަދި ކައްފާރާ ލަފުޒަކަށް ވެސް ވެދާނެއެވެ. ނަމަވެސް މި ފަދަ ހުރިހާ ކަމެއް އަޞްލުގައި ގޮސް ރައްދުވާނީ ދައުލަތުގެ އެންމެ އިސްވެރިޔާގެ އިސްތަށިފުޅަށެވެ. މިއިން ކޮންމެ ކަމެއް، "އޮޅުމަކުން" ވުމުގައި އޮތީ ދެތިން ސަބަބެކެވެ. ގަސްތުގައި ވަކި ބޭފުޅަކު، ނުވަތަ ވަކި ބަޔަކު ބަދުނާމުކުރުމުގެ ގަސްތެވެ. ނުވަތަ ކަމަށް ކަމޭހީނުކުރުމުގެ ވިޔާނުދާ އާދައެވެ. ނުވަތަ ފަރުވާކުޑަކަމުގެ އިންތިހާއެވެ. ނޫންނަމަ، ޒިންމާއަދާކުރުމުގައި އިހުމާލުވުމެވެ. ނުވަތަ ކަންކަމަށް ދޭ ސަލާމުކަންކުޑަވުމެވެ. ނުވަތަ މިހުރިހާކަމެއްގެ އަޞްލުކަމުގައިވާ "ނާޤާބިލުކަމެވެ."\nނޭދެވޭ ނުރަނގަޅު ކަމެއް ކުރެވިއްޖެ ނަމަ، އެކަމެއްގެ ޒިންމާ އުފުއްލާންޖެހޭ މީހަކު ހުންނާންވާނެއެވެ. އެކަމެއްގެ ކުޑަބޮޑުމިނުން އެކަށޭނަ ފިޔަވަޅު އެ މީހަކަށް އެޅޭންވާނެއެވެ. އަދަބުދެވޭންވާނެއެވެ. މުޅި ދައުލަތް ބަދުނާމުވާ ފަދަ ކަންކަން މެދުވެރިވުމުން، އަޅާފިޔަވަޅަކީ، "ފިޔަވަޅަކަށް" ވާންވާނެއެވެ. މި ހުންނަނީ ފިރުމައިލުމަކުން، ކުރިއެރުމެއް ދިނުމަކުން، ނުވަތަ ތިޔަ ހެދީ ކިހިނެއްހޭ ބުނެލުމަކުން، ނުވަތަ ހިނިގަނޑަކުން ފުއްދައިލެވޭވަރަށްވުރެ، ބޮޑެތި ކަންތަކެވެ. މި ފަދަ ފަރުވާކުޑަ ޢަމަލުތައް ކުރާ މުވައްޒިފުންނަށް ވަރުގަދަ އިންޒާރަކުން، ބޮޑު ޖޫރިމާނާއަކުން ނުވަތަ މަޤާމު ދަށްކުރުމަކުން، ނުވަތަ މަޤާމުން ވަކިކުރުމަކުން، ނުވަތަ އެއަށްވުރެ ވަރުގަދަ ފިޔަވަޅަކުން ނަމަވެސް އެހެން މީހުންނަށް، އެހެން މުވައްޒިފުންނަށް ޢިބްރަތަކަށް ވާފަދަ ތައުދީބީ ނުވަތަ ޤާނޫނީ ފިޔަވަޅު އެޅެންވާނެއެވެ. އެހެން ނޫންނަމަ، "ކައްފާރާގެ ލަފުޒު"ގެ ޙިމާޔަތުގައި ތިބެ ކޮންމެ ފަދަ ކަމެއްވެސް ކުރުމުގެ ފުރުޞަތު އެބަ އޮތް ނޫންތޯއެވެ! އޭރުން ހުރިހާ ވެސް ބަދުނާމެއް އެންމެ ފަހުން ރައްދުވާނީ އަޅުގަނޑުމެން އިންތިޚާބުކޮށްފައިވާ ޢިއްޒަތްތެރި ރައީސުލްޖުމްހޫރިއްޔާގެ އިސްތަށިފުޅަށެވެ.\n“ޔާމީނު ސަރުކާރުގައި އޮޅުމަކުން ވެފައި ހުރި ކަންކަން އަބްދުލްއަޒީޒުޖަމާލަށް ލިސްޓުކޮށްދޭނެ ބަޔަކު އެބަޖެހޭ.” ކޮންޓްރެކްޓް ދީގެން މީހުންލައްވައި ދޯ ކުރަން ޖެހެނީ އެކަންވެސް?\nޔާމީނު ސަރުކާރުގައި އޮޅުމަކުން ވެފައި ހުރި ކަންކަން އަބްދުލްއަޒީޒުޖަމާލަށް ލިސްޓުކޮށްދޭނެ ބަޔަކު އެބަޖެހޭ. ތިމާ މީހާ ތާއީދު ކުރާ ސަރުކާރު އޮންނައިރު އަވިއައިނު އަޅައިގެން އުޅެއުޅެފައި ސަރުކާރު ބަދަލުވުމުން އެކަނި ދެލި ހިނގާ ގަލަމެއްތަ ތީ\nމުސްތަޤްބަލް ބިނާވަނީ ތަފާތުތަކާއެކުވެސް ދުނިޔެ އެއްބައިވަންތަކުރުމުގެ މައްޗަށް - ރައީސް\n23 ސެޕްޓެމްބަރު 2021 - 9:46\nއެއޯސިސްއަކީ ބޭނުންވާ ބަދަލު ގެނެވޭފަދަ ބާރެއް - ރައީސް\n23 ސެޕްޓެމްބަރު 2021 - 9:39\nކާމިޔާބު ހޯދެންއޮތީ މުޅި ދުނިޔެއާ ގުޅިގެން މަސައްކަތް ކޮށްގެން - ނައިބު ރައީސް\n23 ސެޕްޓެމްބަރު 2021 - 9:33\nޝާހިދު އަދާކުރަށްވަނީ ދިވެހިންނަށްޓަކައި އުފުއްލަވާ މަސްއޫލިއްޔަތެއް - ޖެނެރަލް ޑީޑީ\n23 ސެޕްޓެމްބަރު 2021 - 9:22\nމަންދޫ ބަނދަރުގެ މަސައްކަތް ފަށަން އެމްޓީސީސީން ތައްޔާރުވެއްޖެ\n23 ސެޕްޓެމްބަރު 2021 - 8:55\nމަސްދަރު ހާމަކުރުމަކީ ދިމިޤްރާތީ ވެށީގައި ޢަމަލުކުރާ ގޮތެއް ނޫން - އެޑިޓަރސް ގިލްޑް\n23 ސެޕްޓެމްބަރު 2021 - 0:56\nގާޒީ ނަސީރުގެ މަގާމު މެޖިސްޓްރޭޓެއްގެ މަގާމަށް ދަށްކުރުމަށް ނިންމައިފި\n22 ސެޕްޓެމްބަރު 2021 - 23:55


ދަރީން ތަރުބިއްޔަތު ކުރުން.2 – DhiSalafiyyah\nދަރީން ތަރުބިއްޔަތު ކުރުން.2\n27/09/2011 އަޚްލާޤް, ދީންއަލް އަޚް މުޙައްމަދު ނިހާދު ޖަމާލު\n2. އަނބިމީހާއިއެކީ އެއްދާން ކުރުން\nއިސްވެދިޔަ ލިޔުމުގައި އަޅުގަނޑު އިޝާރާތްކުރި ފަދައިން، ދަރީން ތަރުބިއްޔަތުކުރުމުގެ މަރުޙަލާ ފެށެނީ ޒަވާޖީ ޙަޔާތެއް ފަށަން މީހަކު ޚިޔާރު ކުރާ ހިސާބުންފެށީގެންނެވެ. މިގޮތުން ކައިވެންޏަށްފަހު އަންހެންމީހާއި އެއްދާންކުރުމުގެ ކުރީން ދުޢާ ކުރުމަކީވެސް ޚުލްޤް ރަނގަޅު ދަރިން ތިމާއަށް ލިބުމަށްޓަކައި މެދުވެރިވާ ސަބަބުތަކުގެ ތެރެއިން އެއް ސަބަބަކެވެ. އިތުރު އެކަލޭގެފާނު ޙަދީޘް ކުރައްވާފައިވާ ޙަދީޘްއެއްގެ މާނައިގައިވެއެވެ.\n“ތިޔަބައިމީހުންގެތެރެއިން މީހަކު އަނބިމާހާއާއިއެކު އެއްދާންކުރަން ނިޔަތްގެންފި ކަމުގައިވަނީނަމަ\nبِسْمِ اللَّهِّ اللَّهُمَّ جَنِّبْنَا الشَّيْطَانَ وَجَنِّبِ الشَّيْطَانَ مَا رَزَقْتَنَا މިފަދައިން ކިޔާށެވެ. އަދި އެ ގުޅުމުގެ ސަބަބުން އެދެމަފރީންނަށް ދަރިޔަކު ލިބުމަށް މާތްﷲ އިރާދަކުރައްވާނަމަ ޝައިޠާނާއަށް ދުވަހަކުވެސް އެ ދަރިފުޅާ ކައިރިނުވެވޭހުއްޓެވެ. “\n3. ދަރިފުޅު ވިހެއުން\nކުއްޖާ ވިހެއުމާ ގުޅިގެން ވިހާވެސް އަވަހަކަށް އެ ކުއްޖާގެ ކަނާތު ކަންފަތްދޮށުގައި ބަންގި އަދި ވާތު ކަންފަތްދޮށުގައި ޤަމަތް ދޭންވާނެއެވެ. ކުއްޖާވިހޭ ކަމުގައިވީނަމަވެސް ނުވަތަ ބަނޑު ފަޅައިގެން (ސިޒޭރިއަން ހައްދައިގެން) ކުއްޖާ ނެގި ކަމުގައިވީނަމަވެސް ވީއެއްމެ އަވަހަކަށް މިގޮތަށް ޢަމަލު ކުރެވޭތޯ ބަލަންވާނެއެވެ. އިތުރު އެކަލޭގެފާނުގެ ޙަދީޘްފުޅެއްގެ މާނައިގައިވެއެވެ.\n“މީހާ އަށް ދަރިއަކު ލިބޭވަގުތު އެކުއްޖާގެ ކަނާތު ކަންފަތްދޮށުގައި ބަންގި، ވާތު ކަންފަތްދަދޮށުގައި ޤަމަތްދީފިނަމަ އެ ކުއްޖާއަށް އުއްމުއްޞިބްޔާނުގެ އުދަގުލެއް ނުވާނެއެވެ. “\n(އުއްމުއްޞުބްޔާން އަކީ ހަށިގަނޑުގައި އުފެދޭ ވަޔެކެވެ. ނުވަތަ ޖިންނިއެއްގެ ފަރާތުން ވާ އުދަގޫތަކެކެވެ. )\n4. ތަޙްނީކު ކުރުން\nތަޙްނީކް ކުރުމަކީ ފިއްތާފައިވާ ކަދުރުކޮޅެއް އިނގިލިން ފިތާލުމަށްފަހު މަތީ ތަލީގެ ދެފަރާތުގައި ހާކާލުމެވެ. ކަދުރު ކޮޅެއް ނެތްނަމަ އެހެން ފޮނި ކޮންމެ އެއްޗެއްވެސް އެންމެ ރަނގަޅުވާނެކަމުގައި އުއްމަތުގެ ބޮޑެތި ޢިލްމުވެރީން ދެކެވަޑައިގަންނަވައެވެ.\nއަބޫ މޫސާ ރަޟިޔަﷲ ޢަންހުގެ ކިބައިން ރިވާވެގެންވެއެވެ، އެކަލޭގެފާނު ވިދާޅުވިއެވެ.\n“ތިމަންކަލޭގެފާނަށް ފިރިހެން ކުއްޖަކު ލިބުނީމާ ރަސޫލާ ޞައްލަﷲ ޢަލައިހިވަސައްލަމް ގެ އަރިހަށް ގެނައީމެވެ. އެ ހިނދެ އިތުރު އެކަލޭގެފާނު އެކުއްޖާއަށް އިބްރާހީމްއޭ ވިދާޅުވެ ނަންދެއްވިއެވެ. އަދި ކަދުރު ކޮޅެއް މަޑު ކުރައްވާފައި އެކުއްޖާގެ ތަލީގައި ހާކާލައްވައި އެކުއްޖާއަށް ރަޙްމަތް ލެއްވުމަށް އެދި ދުޢާ ކުރެއްވިއެވެ“.\nމި ފުރުޞަތުގައި އަޅުގަނޑު ފާހަނގަ ކޮށްލަމެވެ. ތަޙްނީކް ކުރުމުގައި ކުއްޖާ އަށް ލިބިގެންދާ ޞިއްޙީ ފައިދާތަކުގެ ތެރެއިން ކުއްޖާގެ ބަރުދަން ލުއިވިޔަނުދީ ހިފެހެއްޓުމަށް އެކަން އެހީ ވެދޭކަމުގައި ޒަމާނީ ސައިންސް ވެރީން ވިދާޅުވެއެވެ. ވީމާ މާތް ނަބިއްޔާ ގެ ސުންނަތަށް ތަބާވުމަށާއި އަދި އެހެންމެ ދުޅަހެޔޮ ޞިއްޙަތެއްގައި ކުއްޖާގެ ހެދިބޮޑިވުން މަގުފަހު ކޮށްދިނުމުގެ ގޮތުން މިގޮތަށް ޢަމަލު ކުރުމަކީ ވަރަށް އެދެވިގެންވާ ކަމެކެވެ. އިންޝާﷲ ފައިދާ ކުރާނެއެވެ.\nކިޔުންތެރީންގެ ސަމާލުކަމަށް: ބަންގިއާއި ޤަމަތް ދިނުމާބެހޭގިތުން ލިޔުމުގައި ބަޔާންކުރެވިފައިވާ ރިވާޔަތަކީ ބަލިކަށި ރިވާޔަތެކެވެ.


ޑައިރެކްޓަރު އަހުމަދު ނިމާލް\nޔޫސުފު ޝަފީއު (ޔޫއްޕެ)\nJuly 04, 2020 10\nއައި ފިލްމްސް ވެސް ޖުމަލްއާ ދުރަށް\nއެކްޓަރު ޖުމައްޔިލް ނިމާލު (ޖުމަލް) ގެ މައްޗަށް ކުރެވޭ ޖިންސީ ގޯނާގެ ތުހުމަތާ ގުޅިގެން، އޭނާއާ އެކު މަސައްކަތް ކުރުން "އައި ފިލްމްސް" އިން ވެސް ހުއްޓާލައިފި އެވެ.\nJuly 03, 2020 36\nފިލްމީ ތަރި ޖުމައްޔިލް ނިމާލް (ޖުމަލް) ގެ މައްޗަށް ކުރާ ޖިންސީ ތުހުމަތާ ގުޅިގެން އޭނާއާ އެކު ޑާކް ރެއިން އެންޓަޓައިންމަންޓުން ކުރިއަށް ގެންދަން ނިންމާފައި ހުރި ޕްރޮޖެކްޓްތަކުން ޒުވާން އެކްޓަރު ވަކިކޮށްފި އެވެ.\nސީޒަންގެ "ލޯބިވެވިއްޖެ" ގެ ލޯގޯ ޓީޒާއެއް\nއަލީ ސީޒަންގެ ފިލްމު "ލޯބިވެވިއްޖެ" ގެ ލޯގޯ ޓީޒާ ދައްކާލައިފި އެވެ.\nApril 02, 2020 2\n"ހެހެސް" ގެ ގޮއިދޫ ޝޫޓިން ނިންމާލައިފި\nމިދިޔަ މަހު އިއުލާންކޮށް، ޝޫޓިން ފެށި ފިލްމު "ހެހެސް" ގެ ބ. ގޮއިދޫގެ ޝޫޓިންތައް ނިންމާލައިފި އެވެ.\nApril 02, 2020 16\nދިވެހި ސިނަމާގައި އެންމެ ހިނގާ އެއް ޖޯންރާ އަކީ ލޯބީގެ ބިރުވެރި ފިލްމުތަކެވެ. އެހެންވެ ފިލްމު ހަދާ ޑައިރެކްޓަރުންނާއި ޕްރޮޑިއުސަރުންގެ އެންމެ އަތްމަތީ ޖޯންރާ އަކީ މިއީ އެވެ....\nMarch 16, 2020 6\n"ހެހެސް" ގެ ޝޫޓިން ގޮއިދޫގައި ކުރިއަށް\nމި މަހުގެ އަށް ވަނަ ދުވަހު އިއުލާންކުރި ފިލްމު "ހެހެސް" ގެ ޝޫޓިން ފަށައިފި އެވެ.\nނިމާލުގެ އާ ޑައިރެކްޝަނަކީ "ހެހެސް"\nކާމިޔާބު ފިލްމުތަކެއް ގެނެސްދިން ތަޖުރިބާކާރު ޑައިރެކްޓަރު އަހުމަދު ނިމާލް އަހަރުތަކެއް ފަހުން، އާ ފިލްމެއް ގެނެސްދޭން ނިންމައި އެ ފިލްމު ލޯންޗްކޮށްފި އެވެ.\nJanuary 02, 2020 1\nމިދިޔަ އަހަރު ނިމުނީ ނުވަ ފިލްމެއް ބެލުންތެރިންނާ ހަމައަށް ގެނެސް ދިނުމަށް ފަހު އެވެ. އެހެންވެ، އެއީ ދިވެހި ފިލްމު އިންޑަސްޓްރީގެ ނާކކާމިޔާބު އަހަރެއް ކަމަށް ފިލްމީ ދާއިގެ ފަރާތްތަކުން ނުދެކެ އެވެ. އެއީ ކާމިޔާބު އަހަރެކެވެ. ދެން އޮތީ މި ފެށުނު އަހަރު ވެސް އެ ކާމިޔާބީ ހާސިލް ކުރުމެވެ.\nNovember 24, 2019 6\n"ނޮވެމްބާ" ގައި އިސްމާއީލް ވަޖީހުގެ ދަރިއެއް\nޑާކް ރެއިން އެންޓަޓައިންމަންޓްގެ ފިލްމު "ނޮވެމްބާ" ގެ ޝޫޓިން މިހާރު ކުރިއަށްދާ އިރު، އެ ފިލްމުގެ ރޯލަކުން ކުރީގެ އެކްޓަރު އިސްމާއީލް ވަޖީހުގެ ދަރިއަކު ވެސް ފެންނާނެ ކަމަށް ބުނެފި އެވެ.\n"ދައުވަތު" އަށް ފަހު "ކޮސް ގިނަ މިސްޓޭކް"\nދާދި ފަހުން ރިލީޒްކޮށް، ބެލުންތެރިންގެ ބޮޑު ތަރުހީބެއް ހޯދި ބިރުވެރި ފިލްމު "ދައުވަތު" އަށް ފަހު ވީމީޑިއާ އިން "ކޮސް ގިނަ މިސްޓޭކް" ގެ ނަމުގައި އާ ފިލްމެއް އިއުލާންކޮށްފި އެވެ.\n"ލީނާ" މިރޭ އޮލިމްޕަހަށް\nއެކްޓަރު އަބްދުﷲ (މުއާ) މުއާޒް ޑައިރެކްޓްކޮށްފައިވާ ފުރަތަމަ ފީޗާ ފިލްމު "ލީނާ" މިރޭ ރެޑް ކާޕެޓް އިވެންޓަކާ އެކު، އޮލިމްޕަހުގައި ޕްރިމިއާކުރަން ތައްޔާރުވެއްޖެ އެވެ.\nFebruary 03, 2019 4\n"ލީނާ" ގެ ޓީޒާ: މިއީ މައުސޫމު އަންހެން ކުއްޖެއްގެ ވާހަކަ\nމިއީ ދިރިއުޅުމާ ދޭތެރޭ ފޮނި އުންމީދުތަކެއް ކުރަމުން ދިޔަ އަންހެން ކުއްޖެއްގެ ހިތްދަތި ނިމުމުގެ ވާހަކަ އެވެ. އަނިޔާވެރި ގާތިލެއްގެ ޝިކާރަކަށްވެ، ދުނިޔެ ދޫކޮށްދާ މައުސޫމު އަންހެން ކުއްޖެއްގެ ވާހަކަ އެވެ. މި ކަހަލަ ހާދިސާއެއް މީގެ ވިއްސަކަށް އަހަރު ކުރިން ރާއްޖޭގައި ހިނގި އެވެ.\nApril 03, 2018 1\nނިމާލްގެ އާ ފިލްމްގެ ޝޫޓިން ރޯދައިގެ ފަހުން ފަށަނީ\nފިލްމީ ދާއިރާގައި މިހާރު ހުރި އެންމެ ކާމިޔާބު އެކްޓަރު ޖުމައްޔިލް (ޖުމަލް) ނިމާލާއި އޭނާގެ ބައްޕަ އަދި މަޝްހޫރު/އެކްޓަރު ޑައިރެކްޓަރު އަހުމަދު ނިމާލްގެ އާ ފިލްމްގެ ޝޫޓިން ކުރިއަށް އޮތް ރޯދައިގެ ފަހުން ފަށަން ނިންމައިފި އެވެ.\n"ލީނާ"ގެ ޝޫޓިން ނިންމާލައިފި\nމީގެ އަހަރުތަކެއް ކުރިން ވިޔަފާވެރިންގެ ޖަމިއްޔާގެ ފާހާނާތެރޭގައި މަރާލި އަޒްލީނާ ނަފީސްގެ މަރުގެ ހާދިސާ އަސްލަކަށް ބަލައިގެން ހަދާ ފިލްމް "ލީނާ" ގެ ޝޫޓިން އއ. އުކުޅުގައި ނިންމާލައި، ކާސްޓާއި ކްރޫ މާލެ އަތުވެއްޖެ އެވެ.\nޖުމަލް ހޯދި ކާމިޔާބީއަށް ބައްޕަ ނިމާލް ފަހުރުވެރިވެފައި\nފިލްމީ ކެރިއަރުގައި ޑައިރެކްޓަރު/އެކްޓަރު އަހުމަދު ނިމާލަށް ރެއަކީ ވަރަށް އުފާވެރި ރެއެކެވެ. އެކަމަކު އެއްގޮތަކަށް ވެސް ދިވެހި ފިލްމް އެވޯޑްސްގައި އޭނާ އަށް އެވޯޑެއް ލިބިގެންނެއް ނޫނެވެ. ނިމާލަށް އެންމެ ބޮޑު އުފަލަކީ އޭނާގެ ފިރިހެން ދަރިފުޅު އަދި މިހާރުގެ އެންމެ މަގުބޫލު އެއް އެކްޓަރު ޖުމައްޔިލް ނިމާލް (ޖުމަލް) ރޭ ދެ އެވޯޑް...\nNovember 07, 2017 7\nސްކްރީން ބައްޕައިން: އެންމެ ކަމުދާ ބައްޕައަކީ ކޮބާ؟\nފިލްމްތަކުގައި ހަރު ރޯލްތައް ކުޅޭ އެއް ބަޔަކީ ސްކްރީން ބައްޕައިންނެވެ. ދިވެހި ފިލްމްތަކުން ބައްޕައެއްގެ ރޯލުން ފެންނަ އެކްޓަރުންނަށް ބަލާއިރު، ވަރަށް ގިނަ އަދި ކުޅަދާނަ އެކްޓަރުން ބައްޕަގެ ރޯލްތަކުން އެހާރާއި މިހާރު ވެސް ފެނެ އެވެ.\nSeptember 04, 2017 2\nދަރިފުޅަށް ނިމާލް ދޭ ނަސޭހަތް: ގޯސް މަގަކުން ނުދާތި\n"ޖުމަލް އަށް ބުނަން އޮތް ވާހަކައަކީ ރަނގަޅު އަހުލާގެއްގެ މަތީގައި ހުރެ ފިލްމީ ދާއިރާ އިން ކުރިއަށް ދާށޭ. ވަރަށް އުފާވޭ އެހާ ކުޑަ ދުވަސްކޮޅެއްގެ ތެރޭގައި ރަނގަޅު މަސައްކަތްތަކެއްކޮށް، ބެލުންތެރިން ބަލައިގަތް އެކްޓަރަކަށް ޖުމަލްވީތީ،" ރާއްޖޭގައި މިހާރު ހުރި އެންމެ އުންމީދީ ބަތަލު ޖުމައްޔިލް ނިމާލް (ޖުމަލް) އާ ބެހޭ ގޮތުން އޭނާގެ...\nMay 04, 2017 5\nނިމާލް ރޯދައިގެ ފަހުން ފީޗާ ފިލްމެއްގެ މަސައްކަތް ފަށަނީ\nމަރުގެ ހާދިސާއެއްގެ މައްޗަށް ބިނާކޮށް ހަދާ ފީޗާ ފިލްމެއްގެ މަސައްކަތް ރޯދައިގެ ފަހުން ފަށާނެ ކަމަށް ޑައިރެކްޓަރު އަހުމަދު ނިމާލް ބުނެފި އެވެ.\nApril 04, 2017 6\n"ލޯބީގެ ހިޔަނި" ގެ ޓީޒާ ދައްކާލައިފި\nމަޝްހޫރު ޑައިރެކްޓަރު އަހުމަދު ނިމާލް ޑައިރެކްޓްކޮށްފައިވާ ޑްރާމާ ސިލްސިލާ "ލޯބީގެ ހިޔަނި" ގެ ފުރަތަމަ ޓީޒާ ދައްކާލައިފި އެވެ.\n"ލޯބީގެ ހިޔަނި" ގެ ޝޫޓިން ނިންމާލައިފި\nސްރީ ލަންކާގައި މަންޒަރުތައް ނެގި އަހުމަދު ނިމާލްގެ ޑްރާމާ ސިލްސިލާ "ލޯބީގެ ހިޔަނި" ގެ ޝޫޓިން ނިންމާލައިފި އެވެ.\nނިމާލްގެ "ލޯބީގެ ހިޔަނި" ލަންކާގައި\n"ލޯބީގެ ހިޔަނި" އަކީ މަރިޔަމް މޫސާގެ ވާހަކައަކަށް ނިމާލް ޑައިރެކްޓް ކުރާ 26 އެޕިސޯޑްގެ ޑްރާމާއެއް.


Hurihaa kulhuntherinnaai official in vaccine jahaifi: Bassaam - vNews.mv\nއެންމެ ފުރަތަމަ ވެކްސިންޖެހި ކުޅުންތެރިންގެ ތެރޭގައި އަލީ އަޝްފާގް (ދަގަނޑޭ) ހިމެނޭ- ފޮޓޯ:- އެފްއޭއެމް\nހުރިހާ ކުޅުންތެރިންނާއި އޮފިޝަލުން ވެކްސިން ޖަހައިފި: ބައްސާމް\nއައްފާން މުހައްމަދު 21 February 2021, 00:08\nދިވެހި ޕްރިމިއަރ ލީގުގައި ކުޅޭ ކުލަބުތަކަށް ނިސްބަތްވާ ހުރިހާ ކުޅުންތެރިންނާއި އޮފިޝަލުންވެސް ކޮވިޑް އިން ރައްކާތެރިވުމަށް ވެކްސިން ޖަހައިފިކަން ރާއްޖޭގެ ފުޓުބޯޅައިގެ މައި އިދާރާ އެފްއޭއެމްގެ ރައީސް ބައްސާމް އަދީލް ޖަލީލް ހާމަކުރައްވައިފިއެވެ.\nމިކަން ހާމަކޮށްފައިވަނީ ހޮނިހިރު ދުވަހުގެރޭ ބައްސާމް ކުރެއްވި ޓުވީޓެއްގައެވެ. އެގޮތުން ބައްސާމް ކުރެއްވި ޓުވީޓުގައި ވިދާޅުވީ ޕްރިމިއަރ ލީގުގައި ވާދަކުރާ ހުރިހާ ކުލަބުތަކަކަށް ކުޅެމުންދާ ކުޅުންތެރިންނާއި ކުލަބުތަކުގެ އޮފިޝަލުންވެސް ވެކްސިން ޖަހައިފިކަމަށެވެ. އަދި ލީގު ފެށޭނެކަމުގެ އުންމީދުގައި ކަމާއިގުޅުންހުރި އިދާރާތަކުން ދެއްވާފައިވާ އެންމެހާ އިރުޝާދުތަކަކަށް މިހުރިހާ ފަރާތްތަކުންވެސް ފުރިހަމައަށް ތަބާވަމުން އަންނަކަމަށާއި އުންމީދުކުރަނީ ވަރަށް އަވަހަށް ލީގުފެށުމުގެ ހުއްދަ ލިބިގެންދާނެ ކަމަށް ކަމަށެވެ.\nމޯލްޑިވްސް އޮލިމްޕިކް ކޮމިޓީގެ އިސްނެގުމާ އެކު ގައުމީ ޓީމުތަކުގެ ކުޅުންތެރިންނާއި އޮފިޝަލުން ވެސް ވަނީ ޖަހަން ފަށާފައިވަނީ މިމަހުގެ 15 ވަނަ ދުވަހުއެވެ. އެހެންނަމަވެސް ލީގުގެ ކުޅުން ކުރިއަށް ނުދާނަމަ ފުޓުބޯޅައިން ރަސްމީ ގައުމީ ޓީމެއް އެކުލަވާލުމުގެ ފުރުސަތު ނުލިބޭނެތީވެ އެފްއޭއެމުން އެދުނީ ލީގުގައި ވާދަކުރާ ހުރިހާ ޓީމެއްގެ ކުޅުންތެރިންނާއި އޮފިޝަލުން ވެކްސިން ޖަހައިދޭށެވެ. ބައްސާމްގެ މި އެދިލެއްވުމާއިއެކު މިފުރުސަތުލިބި އެދުހުވެސް ގިނަ އަދަދެއްގެ ސީނިއަރ ކުޅުންތެރިންވަނީ ވެކްސިން ޖަހާ، އެހެންކުޅުންތެރިންނަށް ނަމޫނާ ދައްކާފައެވެ.\nބައްސާމް އަދީލް ޖަލީލް ދިވެހި ޕްރިމިއާ ލީގު ފުޓްބޯޅަ ކުޅިވަރު


އެއްގަމު ލައިސަންސް ފޮތް ކާޑަށް ބަދަލުކުރުމުގެ ޕްރޮގްރާމު މިރޭ ފެށެނީ\n← ޚަބަރު ← އެއްގަމު ލައިސަންސް ފޮތް ކާޑަށް ބަދަލުކުރުމުގެ ޕްރޮގްރާމު މިރޭ ފެށެނީ\nށ.އަތޮޅުގެ ރައްޔިތުންނަށް އަމާޒުކޮށްގެން ކުރިޔަށްގެންދިއުމަށް ހަމަޖެހިފައިވާ އެއްގަމު އުޅަނދުފަހަރު ދުއްވުމުގެ ލައިސަންސް ފޮތް، ލައިސަންސް ކާޑަށް ބަދަލުކުރުމުގެ އިމްތިޙާނު ހެދުމަށް ހިންގާ ޕްރޮގްރާމު މިރޭ ފެށުމަށް ވާންޖެހޭ ތައްޔާރީތައް މުޅިން ނިމިފައިވާ ކަމަށް ށ.އަތޮޅު ކައުންސިލުން ހާމަކުރައްވައިފިއެވެ.\nޓްރާންސްޕޯޓް އޮތޯރިޓީއާއި، ށ.އަތޮޅު ކައުންސިލާ ގުޅިގެން މިމަހުގެ 19 އިން 20 ހިންގުމަށް ހަމަޖެހިފައިވާ މި ޕްރޮގްރާމު ކުރިޔަށްދާނީ އަތޮޅުގެ4ދާއިރާގެ ތެރެއިން އެންމެ ގިނައިން ބައިވެރިވެފައިވާ ރަށެއްގައެވެ. މިގޮތުން ފުނަދޫ ދާއިރާގެ ރަށްރަށުގެ ޕްރޮގްރާމު މިރޭ 21:00 އިން 23:00 އަށް ބޭއްވުމަށް ހަމަޖެހިފައިވަނީ ފުނަދޫ ސްކޫލު ހޯލުގައެވެ. މިލަންދޫ ދާއިރާގެ ޕްރޮގްރާމު ހިންގުމަށް ހަމަޖެހިފައިވަނީ މާދަމާ ހެނދުނު 9:00 އިން 11:00 އަށް މިލަންދޫގައެވެ. ކޮމަންޑޫ ދާއިރާގައި އެ ޕްރޮގްރާމު މާދަމާ މެންދުރުފަހު 14:30 އިން 16:30 އަށް ފޯކައިދޫގައި ކުރިޔަށްގެންދިއުމަށް ހަމަޖެހިފައިވާއިރު އެ ޕްރޮގްރާމު ކަނޑިތީމުދާއިރާގައި މާދަމާރޭ 21:00 އިން 23:00 އަށް ކަނޑިތީމުގައި ކުރިޔަށްގެންދިއުމަށްވަނީ ހަމަޖެހިފައެވެ.\nމި ޕްރޮގްރާމުގައި ބައިވެރިވުމުގެ ފުރުޞަތު ދެވެނީ 2016 މާޗް 6ވަނަ ދުވަހުގެ ކުރިން ށ.އަތޮޅުއޮފީހުން ނުވަތަ ށ.އަތޮޅުކައުންސިލް އިދާރާއިން އެއްގަމު ލައިސަންސް ފޮތް ހަދާފައިވާ ފަރާތްތަކަށް އެކަންޏެވެ. އެގޮތުން މި ޕްރޮގްރާމުގައި ބައިވެރިވުމަށް މިހާތަނަށް 427 މީހުން ފޯމް ހުށަހަޅާފައިވާ ކަމަށް އަތޮޅުކައުންސިލުން މަޢުލޫމާތު ދެއްވައެވެ.\nމިޓީމުގައި ޓްރާންސްޕޯޓް އޮތޯރިޓީގެ ޑެޕިއުޓީ ޑިރެކްޓަރ ޖެނެރަލް މުޙައްމަދު ރަފީޢު އާއި، ޑެޕިއުޓީ ޑިރެކްޓަރ އަޙްމަދު ޙަލީމުގެ އިތުރުން އެ އޮތޯރިޓީގެ އިތުރު3މުވައްޒަފަކާއި، ށ.އަތޮޅުކައުންސިލް އިދާރާގެ ބޭފުޅަކު ހިމެނިވަޑައިގަންނަވައެވެ.


ކޮރޯނާވައިރަހަށް އޮތް ހަމަ އެކަނި އުއްމީދު ފެނަށް – މެލޭރިޔާ ބޭހުން އެއްވެސް އަސަރެއް ނުކުރޭ – Dhen.mv\nކޮރޯނާވައިރަހަށް އޮތް ހަމަ އެކަނި އުއްމީދު ފެނަށް – މެލޭރިޔާ ބޭހުން އެއްވެސް އަސަރެއް ނުކުރޭ\nމުޅި ދުނިޔެއަށް ފެތުރި އެކި ގައުމުތަކުން 184،000 އަށް ވުރެ ގިނަ މީހުން މަރުވެފައިވާ ކޮރޯނާ ވައިރަހަށް ފަރުވާ އެއް ލިބިދާނެކަމަށް ގިނަ ބަޔަކު އުއްމީދު ކުރި ބޭސް ބޭނުން ކޮށްގެން ދެވުނު ފަރުވާ ދިރާސާ ކުރުމުން ، މި ބޭހުން އެއްވެސް އަސަރެއް ނުކުރާކަމަށް ދައްކައިފިއެވެ.\n" ގޭމް ޗޭންޖަރ" އަކަށް ވެދާނެ ކަމަށް ޑޮނަލްޑް ޓްރަމްޕް ވަކާލާތު ކުރި ބޭސް ބޭނުންކޮށްގެން ހެދުނު ދިރާސާގެ ނަތީޖާ މިހެން އައުމުން ގައުމުތަކަށް ލިބުނީ އިތުރު މާޔޫސް ކަމެކެވެ. ސަބަބަކީ މިހާތަނަށް މި ބައްޔަށް ވެކްސިނެއް ނުވަތަ ފަރުވާ އެއް ހޯދިފައި ނުވުމެވެ.\nއެމެރިކާގެ ވެޓެރަންސް ހެލްތު އެޑްމިނިސްޓްރޭޝަންގެ ދަށުން ހިނގަމުންދާ ސިއްހީ ޚިދުމަތްދޭ މަރުކަޒު ތަކުގައި، 11 އޭޕްރިލްއާއި ހަމައަށް ހެދުނު މި ދިރާސާގައި 368 މީހަކު ބައިވެރި ކުރެވުނެވެ. މީގެ ތެރެއިން 97 މީހަކަށް ހައިޑްރޮކްސިކްލޮރޮކުއިން ދެވުނެވެ. އަދި 113 މީހަކަށް ހައިޑްރޮކްސިކްލޮރޮކުއިންގެ އިތުރުން އަޒިތުރޮމިސިން ދެވުނު އިރު ބާކީ ތިބި މީހުނަށް މިއިން އެއްވެސް ބޭހެއް ނުދެއެވެ. ނަމަވެސް މީގެ ތެރެއިން މަރުވި މީހުންގެ 22 އިންސައްތަ އަކީ ހައިޑްރޮކްސިކްލޮރޮކުއިން ދީގެން ފަރުވާ ދިން މީހުނެވެ. ނަމަވެސް މީގެ މާނައަކީ ހައިޑްރޮކްސިކްލޮރޮކުއިންގެ ސަބަބުން މި ބަލި ޖެހޭމީހުނަށް އިތުރަށް ނުރައްކާ ވާ ވާހަކައެއް ނޫނެވެ.\nހައިޑްރޮކްސިކްލޮރޮކުއިން މި ބައްޔަށް ފަރުވާ އެއް ހޯދިދާނެ ކަމަށް ހީވި ހިސާބުން މި ބައްޔަށް އޮތް ޑިމަންޑް ކުއްލިއަކަށް ބޮޑު ވެގެން ދިޔައެވެ. މުޅި ދުނިޔޭގައި އުފައްދާ ހައިޑްރޮކްސިކްލޮރޮކުއިންގެ 70 އިންސައްތަ އުފައްދާ އިންޑިޔާއިން، މި ބޭސް އުފައްދާ މިންވަރު މަހަރު 40 ޓަނަށް އިތުރު ކުރި އެވެ. އެއީ 200 މިލިގްރާމްގެ2ކްރޯޑް ގުޅައެވެ. އަދި ވެސް މި ބޭހަށް އޮތް އުންމީދު ދޫކޮށް ނުލާ ގިނަ ޑޮކްޓަރުން ދަނީ، ކޮވިޑް-19 އަށް ޕޮޒިޓިވްވާ މީހުނަށް މި ބޭސް ލިޔެދެމުންނެވެ.\nމި ދިރާސާ އަދި ރަސްމީ އެއްވެސް ފަރާތުން ބަލާ ޝާއިޢު ކޮށްފައެއް ނުވެއެވެ. ސައިންސްވެރިން ހާމަ ކުރާގޮތުގައި މިކަން އިތުރަށް ދިރާސާކޮށް ތަޙުލީލުތައް ހަދަން ޖެހެއެވެ.


ކައުންސިލް އިންތިޚާބުގައި އިއްތިހާދު ނުވާން ޕީޕީއެމުން ގަރާރެއް ފާސްކޮށްފި\nފަޒީނާ އަހުމަދު 06 ފެބްރުއަރީ 2020\nމިދިޔަ އަހަރުގެ އޭޕްރީލް މަހު އޮތް ރައްޔިތުންގެ މަޖިލީހުގެ އިންތިޚާބަށް ކޯލިޝަން ހަދައިގެން ޕީޕީއެމަށް ލިބުނު ގެއްލުން ތަކުރާރުވިޔަ ނުދޭން، ސަރުކާރަށް ވާގިވެރިވާ އެއްވެސް ޕާޓީއަކާ އެކު، ކުރިއަށް އޮތް ލޯކަލް ކައުންސިލްތަކުގެ އިންތިޚާބަށް ކޯލިޝަން ނުހަދަން އިދިކޮޅު ޕީޕީއެމުން ރޭ ގަރާރެއް ފާސްކޮށްފި އެވެ.\nއިދިކޮޅު ކޯލިޝަން، ޕީޕީއެމާއި ޕީއެންސީން މިދިޔަ މަޖިލީސް އިންތިޚާބުގައި މަސައްކަތްކުރީ ވެރިކަން ކުރާ ކޯލިޝަންގައި ހިމެނޭ ޖުމްހޫރީ ޕާޓީއާ އެކުގަ އެވެ. އިންތިހާބަށް އިއްތިހާދުވާނޭ ގޮތުގެ ރަސްމީ އެއްބަސްވުމެއްގައި ސޮއި ނުކުރި ނަމަވެސް ޖުމްހޫރީ ޕާޓީގެ ލީޑަރު ގާސިމް އިބްރާހީމާ ބައްދަލުކޮށް، ޕީޕީއެމުން ވަނީ މަޖިލީހުގެ ބައެއް ދާއިރާތައް އެ ޕާޓީއަށް ދޫކޮށްލައިފަ އެވެ. އެއީ، ދެ ޕާޓީން ގޮނޑިތައް ކާމިޔާބުކުރާ މެމްބަރުން، މި ހިނގާ މަޖިލީހުގައި އެކުގައި މަސައްކަތް ކުރަން ދެކެވުނު ވާހަކަތަކުގެ މައްޗަށެވެ.\nއަންނަ އެޕްރީލް ހަތަރެއްގައި ގައި އޮންނަ ކައުންސިލްތަކުގެ އިންތިޚާބާ ގުޅުވައި، ރޭ ބޭއްވި ޕީޕީއެމްގެ ކައުންސިލަށް ގަރާރެއް ހުށަހެޅީ މަޖިލީސް އިންތިޚާބުގައި ކަން ހިނގި ގޮތް ތަކުރާރު ނުކުރަން ފާސްކުރުމަށެވެ.\nއެ ގަރާރު ފުރަތަމަ ހުށަހެޅީ ކޯލިޝަން ހެދުމުގެ ފުރުސަތު މުޅިން ބަންދުނުކޮށް، ޝަރުތުތަކަކާ އެކު އެކުގައި މަސައްކަތް ކުރުމުގެ މަގު ފަހިވާ ގޮތަށެވެ. ޝަރުތަކީ މަނީ ލޯންޑްރިންގެ ކުށުގައި ފަސް އަހަރުގެ ޖަލު ހުކުމެއް އިއްވާފައިވާ ކުރީގެ ރައީސް އަބްދުﷲ ޔާމީން މިނިވަންކުރަން ގޮވާލައި ފާޅުގައި މަސައްކަތް ކުރާ ޕާޓީ އަކަށް ވުމެވެ. ދެ ވަނަ ކަމެއްގެ ގޮތުގައި ޔާމީންގެ ފިކުރަށް ތާއީދު ކުރުމާއި އެމަނިކުފާނުގެ ވެރިކަމުގައި ގެންނެވި ތަރައްގީ އާއި ދީނީ ސިޔާސަތަށް ތާއީދުކުރާ ޕާޓީއަކަށް ވުމެވެ.\nމީގެ އިތުރުން، ސަރުކާރު ހިންގާ ކޯލިޝަންގައި ހިމެނޭ އެއްވެސް ޕާޓީއަކަށް ނުވުން ގަރާރުގައި ލާޒިމްކޮށްފައިވެ އެވެ. ގަރާރަށް ބަހުސްކޮށް ނިމުނު އިރު، ގިނަ މެމްބަރުންގެ ހިޔާލު ހުރީ އެއްވެސް ޕާޓީއަކާ އެކު މި އިންތިޚާބަށް ކޯލިޝަން ނުހެދުމަށެވެ.\nޕާޓީގެ މެމްބަރުން ބަހުސް ކުރަން ހުޅުވާލި 20 މިނެޓުގެ ފުރުސަތުގައި، ގިނަ މެމްބަރުން ވިދާޅުވީ އެއްވެސް ޕާޓީއަކާ އިއްތިހާދު ނުވެ އިންތިޚާބު ކާމިޔާބު ކުރުމުގެ ގާބިލްކަން އެ ޕާޓީގައި އެބަހުރި ކަމަށެވެ. ޔާމީނަށް ނުހައްގުން އަނިޔާ ދެމުންދާ ސަރުކާރަކަށް ވާގިވެރިވާ އެއްވެސް ބަޔަކާ އެ ޕާޓީން ގުޅެން ނުޖެހޭ ކަަމަށް މެމްބަރުން ވިދާޅުވި އެވެ.\n"..ޕީޕީއެމް އެކަނި ނުކުމެ މި އިންތިޚާބު، ރައީސް އަބްދުﷲ ޔާމީނަށްޓަކައި ވަރަށް ފުރިހަމަ އަށް ކާމިޔާބުވާނެ ކަމަށް،" ޣައްސާން\nޕީޕީއެމްގެ ނައިބު ރައީސް އަދި ނައިފަރު ދާއިރާގެ މެމްބަރު އަހްމަދު ޝިޔާމް ވިދާޅުވީ، ރަސްމީކޮށް އަދި ނުރަސްމީކޮށް ނަމަވެސް މި އިންތިޚާބަށް އެއްވެސް ޕާޓީއަކާ އެކު ޕީޕީއެމުން މަސައްކަތް ކުރަން ބޭނުން ނުވާ ކަމަށެވެ. އޭނާ އެދިވަޑައިގަތީ ގަރާރަށް އެ ބައި އިތުރު ކޮށްދިނުމަށެވެ.\nޕީޕީއެމްގެ ކައުންސިލް މެމްބަރު އަދި އެ ޕާޓީގެ ތަރުޖަމާން ހީނާ ވަލީދު ވިދާޅުވި ގޮތުގައި އިންތިޚާބު ކާމިޔާބު ކުރެވޭވަރުގެ ކެންޑިޑޭޓުންނާ އެކު ޕާޓީގެ ކުރީ ސަފުގައި އޮތީ ހިންގުންތެރި ލީޑަޝިޕެކެވެ.\n"އެއްވެސް ޕާޓީއަކާ އެކު ނުވަތަ އެއްވެސް ބަޔަކާ އެކު، މަކަރުވެރި ރޭވުންތަކެއްގެ ތެރެއިން އަޅުގަނޑުމެންގެ ޕާޓީގެ ތެރެއަށް ވަންނަން އުޅޭ ބަޔަކާ އެކު އިތުރު ކޯލިޝަނެއް ހެދުމަކީ އަޅުގަނޑުމެން ގަބޫލުކުރާނެ ކަމެއް ނޫން،" ކުރީގެ ޕްރެޒެންޓަރު ހީނާ ވިދާޅުވި އެވެ.\nޕީޕީއެމްގެ ނައިބު ރައީސް އަދި ގުރައިދޫ ދާއިރާގެ މެމްބަރު މުހައްމަދު ޣައްސާން މައުމޫން ވެސް ވިދާޅުވީ ކައުންސިލް އިންތިޚާބުގެ ކެމްޕޭނަށް އެއްވެސް ބަޔަކާ އެކު ކޯލިޝަން ހެދުމަށް އޭނާ ތާއީދު ނުކުރައްވާ ކަމަށެވެ. ކައުންސިލްގެ ކެމްޕޭނަށް ރަށްތަކަށް ކުރެއްވި ދަތުރުތަކުން، ޕާޓީގެ އާއްމު މެމްބަރުން ވެސް ތިބީ އެ ރޫހުގައި ކަން ސާފުވި ކަމަށް އޭނާ ވިދާޅުވި އެވެ.\n"..ޕީޕީއެމް އެކަނި ނުކުމެ މި އިންތިޚާބު، ރައީސް އަބްދުﷲ ޔާމީނަށްޓަކައި ވަރަށް ފުރިހަމަ އަށް ކާމިޔާބުވާނެ ކަމަށް،" ޣައްސާން ވިދާޅުވި އެވެ.\nއަރުޝީފަށް ނެގީ 08/03/2020 07:27\nއެންމެފަހުން އަޕްޑޭޓްކުރީ 08/03/2020 07:27\nއިދާރާ2މިނެޓު ކުރިން


Bodu badhaleh, Karantu bill komme mahaku evvarukollevidhaane! | Mihaaru\nވިޔަފާރި / ސްޓެލްކޯ\nބޮޑު ބަދަލެއް، ކަރަންޓު ބިލް ކޮންމެ މަހަކު އެއްވަރު ކޮށްލެވިދާނެ\nސްޓެލްކޯގެ ޕްރެސް ކޮންފަރެންސްގައި ސްޓެލްކޯގެ އިސްވެރިން\n16 ފެބުރުއަރީ 2021 - 12:17\nކަސްޓަމަރުންނަށް މަހުން މަހަށް ފިކްސްޑް ބިލެއް ދެއްކޭނެ ގޮތަށް "އީކުއަލް ޕޭމެންޓް ސިސްޓަމް"ގެ ނަމުގައި ޕޭމެންޓް ޕްލޭނެއް ސްޓެލްކޯ އިން މިއަދު ތައާރަފުކޮށްފި އެވެ.\nއެ ކުންފުނިން ބޭއްވި ނޫސްވެރިންގެ ބައްދަލުވުމެއްގައި މެނޭޖިން ޑިރެކްޓަރު ހަސަން މުގުނީ ވިދާޅުވީ، މި ޕްލޭނާ އެކު ކަސްޓަމަރުންނަށް ކޮންމެ މަހެއްގައި ކަރަންޓަށް ހޭދަކުރަން ބޭނުންވާ ވަރު ބަޖެޓު ކުރެވޭނެ ކަމަށެވެ. މިސާލަކަށް މިދިޔަ އަހަރު ކަރަންޓަށް ކުރި ޖުމުލަ ހޭދައިން ކޮންމެ މަހަކަށް ޖެހޭ އަދަދު، މި އަހަރުގެ ކޮންމެ މަހެއްގައި ދެއްކިދާނެ އެވެ.\nމުގުނީ ވިދާޅުވީ، މިފަދަ ޕްލޭނެއް ތައާރަފުކުރީ މިދިޔަ ދެ އަހަރުގެ ކަސްޓަމަރުންގެ ރިވިއުއަށް ބެލުމަށް ފަހު ކަމަށެވެ.\n"ފީޑްބެކްގެ އަލީގައި މިފަދަ ޕްލޭނެއް ތައާރަފު ކުރަން ނިންމީ. މި ކަހަލަ ޕްލޭނަކީ ދުނިޔޭގެ އެހެން ގައުމުތަކުގައި ވެސް ގެންގުޅޭ ޕްލޭނެއް. އަޅުގަނޑުމެންގެ އުންމީދަކީ މި ޕްލޭންގެ ފައިދާ އިހުސާސްވެ، މީގެ ބޭނުން ގިނަ ކަސްޓަމަރުން ބޭނުންކުރުން،" އޭނާ ވިދާޅުވި އެވެ.\nސްޓެލްކޯގެ އީކުއަލް ޕޭމެންޓް ސިސްޓަމްގައި ބައިވެރިވާ ކަސްޓަމަރުންނަށް ބިލް ބަޖެޓްކޮށް، ކޮންމެ މަހެއްގައި ވެސް ބިލަށް ބޭނުންވާ އަދަދު ކަނޑައެޅޭނެ އެވެ. އެ މަހެއްގައި ބިލަށް ދައްކަން ކަނޑައަޅާ އަދަދު ފިޔަވައި އިތުރަށް ފައިސާ ދައްކާކަށް ނުޖެހޭނެ އެވެ.\nއީކުއަލް ޕޭމަންޓް ޕްލޭނަކީ ގޭގެއިން ކަރަންޓު ބޭނުންކުރާ ނިސްބަތުގެ އެވްރެޖަށް ބަލައި ކޮންމެ މަހަކު ވެސް އެއް އަދަދަކުން ފައިސާ ދެއްކޭނެ ގޮތަށް ތައްޔާރު ކޮށްފައިވާ ޕްލޭނެކެވެ. މި ޕްލޭންގައި ބައިވެރިވެވޭނީ ކޮންމެ ގެއެއްގެ ވެސް ވެރި ފަރާތަށެވެ. ގޭގައި ކުއްޔަށް އުޅޭ މީހުންނަށް ޕްލޭންގައި ބައިވެރިވުމަށް ގޭގެ ވެރިފަރާތުގެ އިއުތިރާޒެއް ނެތް ކަން އެނގޭ ލިޔުމެއް ބޭނުންވާނެ އެވެ.\nސްޓެލްކޯއިން ބުނިގޮތުގައި، މި ޕްލޭންގައި ބައިވެރިވުމަށްޓަކައި ހުރިހާ ކަރަންޓު ބިލްތަކަށް ފައިސާ ދައްކާފައި ހުންނަން ޖެހޭނެ އެވެ. މި ގޮތަށް މަހުން މަހަށް ދައްކަން ޖެހޭ އަދަދު ކަނޑައަޅާނީ ފާއިތުވެދިޔަ 12 މަސް ދުވަހުގެ ކަރަންޓް ބޭނުންކޮށްފައިވާ ވަރު ބެލުމަށް ފަހު އެވްރެޖު ޔޫސޭޖެއް ކަނޑައަޅައިގެންނެވެ. އެއީ އަލަށް ކަރަންޓު ބޭނުން ކުރާ ގެއެއް ނަމަ އެ ތަނެއްގެ ކުޑަ ބޮޑުމިނާއި ބޭނުން ކުރަ ތަކެތީގެ ލޯޑަށް ބެލުމަށް ފަހު އަދަދެއް ކަނޑައަޅާނެ އެވެ.\nމި ޕްލޭނާ އެކު ކަރަންޓު ބިލަށް ގިނައިން އަރާ މަސް މަހު މަދު އަދަދަކުން ފައިސާ ދެއްކޭނެ ގޮތް ވާނެ އެވެ. މުޅި އަހަރަށް ކަރަންޓު ބިލް ދެއްކުމުގެ ބަޖެޓިން ޕްލޭނެއް އެކުލަވައިލެވޭނެ އެވެ. މި ޕްލޭންގެ ދަށުން ކޮންމެ ހަ މަހަކުން އެވްރެޖް ޔޫސޭޖްގެ އަދަދު ރިވިއުކުރާނެ އެވެ. މިގޮތަށް ރިވިއު ކުރާ އިރު ބިލަށް އިތުރަށް ފައިސާ ދެއްކިއްޖެ ނަމަ އެބައި ދެން އަންނަ ބިލުތަކުން ކަނޑާނެ އެވެ. ބިލަށް މަދުން ދެއްކިއްޖެ ނަމަ ދައްކަން ޖެހޭ ބައި ބަހާލައިގެން ދެއްކުމުގެ ފުރުސަތު ކަސްޓަމަރުންނަށް ލިބޭނެ އެވެ.\nކަރަންޓު ސްޓެލްކޯ ހަސަން މުގްނީ، އެމްޑީ (ސްޓެލްކޯ)\n43 ކޮމެންޓް, 40 ރިއެކްޝަންސް\nބޮލުގެ އެއްޗެއް ހަދާލަން މިއުޅެނީ.\nމޮޅު އެއްޗެއް ހަދާނަމޭ ހިތާ އެއްޗެއް ހެދިއިރު މުގުނީއަށްވެސް ނޭނގުނުދޯ މިހެދުނު އެއްޗެއް. ރައްޔިތުން ރުޅި އަންނަނީ ހަމަ އަންނަންވެގެން.\nކޮންކަރަންޓެކޭ މިދަނޑިވަޅުގަ މިކިޔަނީ އަނެއްކާ..ކަރަންޓުގެ ބަދަލުގައި ކޮންއެއްޗެއް ބޭނުމީ..\nދެން މިހާރު ކަރަންޓްފީ ބޮޑުވިވަރަށް ވުރެން ބޮޑުވާނީ! ތިޔަ ގޭމްގައި ޖެހުނީމާ ގަނޑުކޮއް ބޮޑުއަދަދެއްގެ ފައިސާ ސްޓެލްކޯއަށް ވަންނާނެ! ހެޔޮވެރިކަން ކުރަން ސަރުކާރުގައި ތިބި އެމްޑީޕީ މީހުންނަށް ދެދައުރު ދިނީމާވެސް އެމްޑަބްއެސްސީ ގެ ގޭބީސީ ފެންމީޓަކަށް ނުގައްގުން ނަގާ މަހު 30ރ ކަނޑަލަން ނުކެރޭ! މީޓަރ ހަރުކުރުމަށް 18ސާތޭކަ ނަގާފައި ސާވިސްއެއްނުދީ ރައްޔިތުން ފެލަނީ! ކަރަންޓް މީޓަރަކަށް އަވަހަށް މަހަކު 50ރ ޗާޖްކުރޭ މިމޭރުމުންދެން!\nއަރަތެއްމީ؟ ގިނައިން ދެއްކިއްޖެޔާ އަނބުރާނިބޭނެޔޯ މަދުން ދެއްކިއްޖެއްޔާ މަސްމަހަށް ބަޔާލައިގެން ދައްކަން ޖެހެނީ. ވާވާ ވަޓް އަ ޖޯކް\nގެދޮރު ނެތް މާލޭމީހާ\nމޮޅު ވާހަަކަ ނުދައްކާ. ޑިސެމްބަރ އަދި ޖެނުއަރީ ގެބިލް އަދިވެސް ނާދޭ. މިއަދު މީފެބްރުއަރީ މަހުން 16. ސްޓެލްކޯގެ ރިސެޕްޝަންގަ ތިބޭ ކުދިންގާތު މިކަމާ ބެހޭގޮތުން ޝަކުވާ ކުރެވުނު ޢަދަދެއްވެސް ނޭނގެ. ދޭތެރެ ދޭތެރެ އަކުން އަންނާނެ3މަހުގެ ބިލް އެއްކޮށް.\nބިލް ނައުމަކީ ބިލް ދެއްކުން ފަސްކުރަން ޖެހޭ ސަބަބެއްނޫން، ސްޓެލްކޯ އެޕްލިކޭޝަން އިންވެސް ފެންނާނެ ބިލުގެ ތަފްޞީލް\nމިތާ ވާ އެއްޗެއް ނުވާ އެއްޗެ ނޭގުނު\nޕޮރޮމޯސަން ހައްގުވާ މުވައްޒަފުންނަން ޕޮރޮމޯސަންދީ ބަލަ މާތާހިރުވާނެ\nމޮޅު އެއްޗެކޭ ކިޔާފަ އަދިވެސް ރައްޔިތުން ގުނބޯ ހެއްދޭތޯ ބަލާތި. ތިޔަ މަޅީގައި ކަސްޓަމަރުން ޖެހުމުން، އެ ކަސްޓަމަރު މަދުން ކަރަންޓު ބޭނުން ކުރާ މަހުގައިވެސް ގިނައިން ދައްކަން ޖެހޭނެ. ތިޔަ ސްކީމަކީ އިތުރު ދިވެހިން ދަރަނިވެރި ކުރުވަން ހިންގާ ޖަރީމާއެއް. މިހާރު ތިވީގޮތުން އަބަދުވެސް ގިނަ ކަސްޓަމަރުންގެ އައުޓުސްޓޭންޑިންގ އެއް އޮންނާނެ. އަދި ސޯލާ ފަދަ ވަސީލަތްތައް ބޭނުންކޮށްގެން ކަރަންޓު ބިލް ކުޑަ ކުރުމުގެ ފުރުސަތު ގެއްލޭ.\nމީ މުޅި ދިވެހިރާއްޖެއަށް ކަރަންޓުގެ ޚިދުމަތް ފޯރު ކޮށްދޭން ތިބި ހަމަ އެކަނި ބަޔަކީ. މި ނޫނީ ކަރަންޓު ކުންފުންޔެއް ނެތް މި މުޅި ޤައުމުގަވެސް. އެހެންވީމަ ރައްޔިތުން ކަރަންޓު ބޭނުމިއްޔާ ޖެހޭނީ އެމީހުން ބުނިހާ ކަމެއް ކޮށް, ޖެހިހާ ބެރަކަށް ނަށަންް.


Ep. 15 — Thy Furaanaige Dhirumey | Safuhaa\nމުސްކާން ބިރުން ހުރެވެސް ގޮސް އެމީހެއްގެ ފުރަގަހުގައި ހުއްޓިއްޖެއެވެ. ބަލަން ހުއްޓަ ދެން ފެނުނީ އެމީހަކު އެނބުރި ބަލައިލި ތަނެވެ. ވަގުތުން އެސިކުނޑީގެ ނުތަނަވަސްކަން އުދުހި ދިޔައީ އިޝާންގެ ހިނިތުންވެފައިވާ މޫނު ދެކެފައެވެ. އެކަމަކު އިޝާން ލަންކާގައި ކުރަނީ ކީއް ހެއްޔެވެ؟ އައިޒަންގެ މަރަށްފަހު އިޝާން ބުނެފައި އޮތީ ކިޔެވުން ފުރިހަމަ ކުރަން އަނެއްކާވެސް ރަޝިޔާއަށް ދާ ވާހަކައެވެ. އަނެއްކާ އިޝާން އެއައީ ރަޝިޔާގައި ހުރެފައި ހެއްޔެވެ؟\n"މުސްކާން! ކިހިނެތް ހާލު؟" މުސްކާންއަށް ސުވާލެއް ނުކުރެވެނީސް އިޝާން އަހައިލިއެވެ. ކުރިއަށް ފިޔަވަޅެއް އަޅާލައިފައި އަތް އުފުލާލި ގޮތުން ހީވީ މުސްކާންގެ ކޯތާފަތުގައި ހިފަހައްޓާލަން އުޅުނުހެންނެވެ. އިޝާންގެ އެހަރަކާތް ހުއްޓުނީ މުސްކާން ކުރި ސުވާލަކުންނެވެ. އޭނާ ހިތް އަވަސްވެފައި ހުރެގެން އެހީ އިޝާން ލަންކާއަށް އައިސް އުޅެނީ ކީއްކުރަންތޯއެވެ. "ޓު ސީ ޔޫ." އިޝާން އަތް ތިރިކޮށްލާފައި ޖީބަށް ޖަހާލިއިރު ތުންފަތަށް ލުއި ހިނިތުންވުމެއް ވެރިކޮށްލިއެވެ. އެއީ މުސްކާން އަބަދުވެސް ފާހަގަކުރާ ހިތް ހެޔޮ ހިނިތުންވުމެވެ. "ރަޝިޔާގަ ހުރެފަ ތިއައީ އަހަރެން ދެކިލަން؟" މުސްކާންގެ އަޑުގައި ހައިރާންކަން އެކުލެވުނެވެ. "މްމްމް...." އިޝާން ހޫމ އަޅުވާލިއިރު އަދިވެސް ހުރީ ހިނިތުންވެފައެވެ. ބުނާނެ އެއްޗެއް ނޭނގިފައި މުސްކާން ހަމައެކަނި ކުރިކަމަކީ އަވަސް އަވަސްކޮށް ދެތިންފަހަރު އެސްފިޔަ ޖަހައިލުމެވެ. އިޝާން ފެނިގެން ވާންވީ އުފާކަމެއް ނޭނގިފައި ބަލަން ހުރެވުނެވެ.\n"ހަމައެކަނި އަހަރެންނެއް ނޫން ލީވާންވެސް އައިސް އެބަހުރި. ބޭނުންތަ ބައްދަލު ކުރަން؟" އިޝާން އިތުރަށް ވާހަކަ ފަށާފައި މަގާއި ދިމާއަށް އެނބުރިލުމާއެކު އެއްފަރާތުގައި އޮތް ކާރަކުން ލީވާންއާ މިރާހް ނިކުމެފައި ދޮރުފަތުގައި ލެނގިލައިގެން ހުއްޓިއްޖެއެވެ. "އޯ އެމް ޖީ. ލީވާން! މިރާހް!" މުސްކާންއަށް ލިބުނު ހައިރާންކަމާއެކު އަނގަމަތީ އަތް އަޅާލައިގެން ހުރެ ބުނެލިއެވެ. އޭނާ ބާރު ބާރަށް ހިނގައިގެންފައި އެދިމާއަށް ދާން ފެށުމުން އިޝާންވެސް ހެވިފައި ހުރެގެން ފަހަތުން ހިނގައިގަތެވެ. "ހެލޯ މުޝް ޕޮޓޭޓޯ! ވަރަށް ދުވަހު އުޅެވިއްޖެ ދޯ ފިލައިގެން." ކައިރިއަށް ގޮސް ހުއްޓުމާއެކު ލީވާން އެއްލޯމަރާލައިފައި ވާހަކަދެއްކީ އޭނާ އަބަދުވެސް ކަންކުރާ އުސޫލުންނެވެ. އޭރު ކައިރީގައި މިރާހްވެސް ހުރީ ހިނި އައިއްސައެވެ. "ވަރަށް ހެއްވާ. އަހަރެން ނޫޅެން ފިލައިގެނެއް. އެހެންނޫނަސް ހޯދަން އުޅުނު ނަމަތާ ފެންނާނީ." މުސްކާން ހީލާފައި ލީވާންގެ ކޮނޑުގައި ޖަހާލައިފިއެވެ. ކުރިމަތިން އެމީހުން ފެނުމުން ހިނދުކޮޅަކަށް ނަމަވެސް ހިތް އުފާވިކަން ޔަޤީނެވެ. އެއީ އެވަގުތު އޭނާގެ ތުންފަތުގައި ހުރި ހިނިތުންވުމަކީ ފާއިތުވި ހަމަސް ދުވަސްތެރޭ އެއްފަހަރުވެސް އެތުންފަތަށް ނާރާހާ އުފާވެރި ހިނިތުންވުމެކެވެ. ނޭނގިހުއްޓާ އެމީހުން އެއީ އޭނާގެ އެންމެ ގާތް މީހުންނަށް ވީ ކޮން އިރަކު ހެއްޔެވެ؟\n"އަސްލު ބުނެބަލަ ކިހިނެތް އަހަރެން ހުންނަ ގޭގެ މައުލޫމާތު ހޯދީ؟" ބޮޑުދައިތަގެ ހުއްދަލިބުމުން މުސްކާން އެތިން ޒުވާނުންނާއެކު ގޮސް ކައިރި ރެސްޓޯރެންޓެއްގައި ސައިބޯން ތިބެފައި އެހިއެވެ. ޖަވާބުދިނުމުގެ ކުރިން އިޝާންއާ ލީވާން ނަޒަރު ބަދަލުކޮށްލިތަން ފެނުމުން މުސްކާން ސީރިއަސްވިއެވެ. "މުސްކާން ނުބުންޏަސް އެނގުނު އަހަރުންނާ ކޮންޓެކްޓެއް ނެތި މިހާ ދުވަސް މިދަނީ މަންމަ ނަމަވެސް މީހެއްގެ ނުފޫޒުންކަން. އެހެންވެ މަންމަ ކައިރިއަށް އަހަރުމެން ނުގޮސް އެހެން ކުއްޖަކު ފަރާތުން ހޯދީ." ލީވާން ޖަވާބު ދިނުމުން މުސްކާން އިތުރަށް ޝައުޤުވެރިވިއެވެ. އޭނާ އަދިވެސް ސުވާލު އުފެދިފައި އެމައުލޫމާތު ދިނީ ކާކުތޯ އޮޅުންފިލުވާހިތުން ކެއުން ހުއްޓާލައިގެން ބަލަން އިނެވެ. "މާވީ ކަންނޭނގެ ކިޔަނީ. އެއްދުވަހަކު ތިއްތޭއާ މީޓްވާން ގެއަށް ދިޔައެއްނު ކުއްޖެއް." ލީވާން ގެ ދުލުން މާވީގެ ނަން ކިޔައިލި އަޑާއެކު މުސްކާން އަތުގައި އޮތް ސަމުސާ ތިރިއަށް ދޫކޮށްލެވުނެވެ. އޭނާ ލޯބޮޑުކޮށްގެން އިނދެފައި އެކަން އިހްސާސް ވެގެން އަވަހަށް ސަމުސާ ނަގަން ތިރިބަލާލުމާއެކު އިތުރަށް ހައިރާންވީ އިޝާން ހުޝިޔާރުކަމާއެކު ސަމުސާ ހިފާފައި ނަގައި މޭޒުމަތީ ބޭއްވިތަން ފެނިފައެވެ. ހީވީ އޭނާއަށް އެހެން ވެދާނެކަން އެނގިގެން އިޝާން ސަމާލުވެ އިންހެންނެވެ. ދެވަނަ ސިކުންތުގައި މުސްކާން ހަނދާންވިއެވެ. އެދުވަހު މާވީ ދެއްކި ހުރިހާ ވާހަކައެއް އަޑު އެހީ އިޝާންއެވެ. ސިއްސައިގެން ދާ ފަދަ ގޮތަކަށް މޫނު އަނބުރާލައިފައި އޭނާއަށް އިޝާންގެ މޫނަށް ބަލައިލެވުނެވެ. ކޮފީ ޖޯޑުން ކޯވަރެއް ބޯލާފައި އިޝާން ދުރު ބަލައިލީ ގަސްތުގައި ނޭނގޭ ކަމަށް ހެދެން ކަހަލައެވެ. ބޭނުމަކީ އޭނާއަށް ލިބިދާނެ ނުތަނަވަސްކަން ދުރުކޮށްދިނުން ކަންނޭނގެއެވެ. އިރުކޮޅެއް ނުވެ މައުޟޫ ބަދަލުކޮށްލީވެސް އިޝާންއެވެ. އެރޭ ފުރުމުގެ ކުރިން މުސްކާން ގޮވައިގެން އިތުރު ތަންތަނަށް ގޮސް މަޖާކޮށްލަން ހުށައެޅުމުން އަނެއް ދެމީހުންވެސް އެއްބަސްވިއެވެ.\nބޮޑުދައިތައަށް ފޯނު ކޮށްލުމުން ހީކުރި ވަރަށްވުރެ ފަސޭހައިން އެއްބަސްވިއެވެ. އެތައް ދުވަހަކަށްފަހު މުސްކާން އެހާ އުފާވެފައި ހުރެގެން ކަމަކަށް އެދުމުން ދެކޮޅު ހަދާކަށް ބޮޑުދައިތަގެ ހިތެއް ނުރުހުނެވެ. އެހިސާބުން ރެސްޓޯރެންޓުން ނިކުމެ އެމީހުން ކާރު ދުއްވާލައިފައި ދެން އުޅުނީ ޝޮޕިން ކުރުމުގައެވެ. މުސްކާން ދެކޮޅުހަދަހަދާ ހުއްޓާވެސް އިޝާންއާ ލީވާންވެގެން އޭނާއަށް ހަދިޔާތައް ގަނެ ކޮތަޅުތައް ފުރައިލިއެވެ. ސިނަމާގައި އަޅުވަން ތައްޔާރުވެފައި އޮތް ހެއްވާ މަޖާ ފިލްމެއް ބަލައިލަން ވަނީ އެންމެ ފަހުންނެވެ. ފިލްމު ފެށިގެން ވަކި ހިސާބަކަށް ދިޔައިރު ހީހީ އެންމެން ބަނޑަށް ތަދުވިއެވެ. ލީވާންއާ މިރާހްވެގެން ޕޮޕްކޯން އުކަ އުކާފައި ޖަހާ ސަކަރާތުން މުސްކާންއަށް އިތުރަށް މަޖާވިއެވެ. އިޝާން އެންމެ ކައިރީގައި އިންއިރުވެސް ހިނި އައިއްސައި އިންނަނީ އަނެއް ދެމީހުންނަށްވުރެ މަޑުންނެވެ.\nއިންޓަވަލް ވެގެން ނިކުންނަން ބެލިއިރު މުސްކާން މާ ހިމޭންވެފައި އިނުމުން އެކަން ފުރަތަމަ ފާހަގަވީ އިޝާންއަށެވެ. އޭނާ ކޮށްޓާލިއިރު އެއަތް ފިނިކަމުންވެސް ސިހުން ލިބުނެވެ. ބޮކިތައް ދިއްލިގެން ދިއުމާއެކު މުސްކާންގެ ލޮލުން ފައިބާފައި ހުރި ކަރުނަތައް ފެނިގެން ތިންމީހުންވެސް ސީރިއަސްވިއެވެ. އެމީހުން މުސްކާން ގޮވައިގެން ނިކުމެފައި ޖެހިލީ މީހުން މަދު ހިސާބަކަށެވެ. ކެންޓީނުގެ އެއްފަރާތެއްގައި ހުރި ހިލަގޮނޑިއެއްގައި މުސްކާން ބައިންދާފައި ލީވާން އިށީންދެލީ ކައިރީގައެވެ. އަނެއް ދެމީހުން ކައިރީގައި ކޮޅަށް ތިއްބެވެ. މުސްކާން އޭރު މޫނުގައި އެއްއަތް އަޅާލައިގެން އިނދެގެން އަދިވެސް ހީވަނީ ރޮނީހެންނެވެ. ކަންބޮޑުވެފައިވާ ނަޒަރަކުން އެމީހުން އެކަކު އަނެކަކަށް ބަލާލައިފައި އިޝާން ކުރި އިޝާރާތަކަށް ލީވާން އެންމެފަހުން މުސްކާންއަށް ގޮވައިލިއެވެ.\n"އިޓްސް އަޒް. އައި މިސް ހިމް. ހަނދާންވަނީ ގޭގައި އޭނައާއެކު ސިނަމާ ހަދައިގެން ފިލްމް ބަލާ ރޭތައް. އެކަމަކު މިހާރު... މިހާރު އަޒް އެއް ނެތް. އަހަރެންގެ ކުރިމަތީ ތި ތިންމީހުން ތިބިއްޔާ އިތުރަށް އެކަކަށް އަބަދުވެސް ހުންނަނީ އަޒް. އެކަމަކު މިއަދު އަޒް ނެތް ދުނިޔެއަކު. އަދި އޭނަ ވަކިވިފަހުން އެހާ ކުޑަ ދުވަސްކޮޅެއް ވީއިރު އަހަރެން މިހެން ހީ މަޖާކުރުމަކީ ކިހިނެތް އިންސާފަކަށް ވާނެ ކަމެއް؟" މުސްކާންގެ ކަރުނައާ ގުޅިފައިވާ ސަބަބު އެނގުމުން އެއިން ކޮންމެ މީހެއްގެ ހިތަށްވެސް ގޮތްވިއެވެ. ލީވާންއަށް ރައްދު ދޭން ދަތިވެގެން ހިމޭންކަން އިޚުތިޔާރު ކުރިއިރު މިރާހް މޫނު އަނބުރާލީ އަނެއްފަރާތަށެވެ. "ނޫން މުސްކާން. ތިހެން ހީނުކުރޭ. މުސްކާން ހީ އުފާވެރިކޮށް އުޅުމަކީ އޭގައި އެއްވެސް މައްސަލައެއް އޮތް ކަމެއް ނޫން. އަޒް މިދުނިޔޭގައި ހުރިއިރު އަޒް އެންމެ ދެކެން ބޭނުންވީ މުސްކާންގެ ހިނިތުންވެފައިވާ މޫނު. މުސްކާންގެ އުފާވެރިކަން. ވީއިރު ކީއްވެ އޭނަ ނެތް ދުނިޔެއެއްގައި އެއުފާވެރިކަމާ ހިނިތުންވުން ދެމިގެންދާން އަޒް ބޭނުން ނުވާނީ؟ ޓްރަސްޓް މީ މުސްކާން އަޒްގެ ރޫޚަށް ލިބޭނެ އެންމެ ބޮޑު ހިތްހަމަޖެހުމަކީ މުސްކާންގެ އުފާވެރިކަން އެކުލެވޭ ހީލުން" އިޝާން ތިރީގައި ކުޑަކަކޫ ޖަހާލައިފައި ކަކޫމަތީ އޮތް މުސްކާންގެ ދެއަތުގައި ހިފާލައިގެން އިނދެ ނުހަނު އޯގާތެރި އަޑަކުން ވިސްނައިދިނެވެ. އެވާހަކަތަކުން އަސަރުކޮށްގެން މުސްކާން ހަތަރުކަޅި ހަމަކޮށްލިއިރު ދެލޮލުގައި އިތުރު ކަރުނަތައް ވިދަމުން ދިޔައީ ކުދި ތަރިތަކެއް ފަދައިންނެވެ. "ސޯ ބީ ހެޕީ. އެން ސްމައިލް މޯ!" އިޝާން އެދެއަތަށް ބާރުކޮށްލަމުން އިތުރަށް ބުނެލި ދެ ޖުމްލައާއެކު މުސްކާން ލުއި ހިނިތުންވުމެއް ތުންފަތަށް ވެރިކޮށްލުމުން ލީވާންއާ މިރާހްއަށްވެސް ހެވިއްޖެއެވެ. އިޝާން އެއަތުން ދޫކޮށްލާފައި ތެދުވުމުން މުސްކާން އެވަގުތު ކަރުނަ ފުހެލާފައި ތެދުވެ ހިފެހެއްޓީ ލީވާންގެ މުލައްދަނޑީގައެވެ.\nއެރޭ ފުރަތަމަ އެމީހުން ދިޔައީ އިޝާން ފުރުވަން އެއަރޕޯޓަށެވެ. އެއަށްފަހު ލީވާންމެން ރާއްޖެ ދިއުމުގެ ކުރިން މުސްކާން ގެއަށް ލިއެވެ. އެނބުރި ރާއްޖެ ދާން މުސްކާން ނިންމީވެސް ހަމަ އެރެއެވެ. ޖެހިގެން އައި ދުވަހު އޭނާ މަންމައަށް ގުޅާފައި މާލެ ގެންދަން އެދުމުން މަންމަ ފުރަތަމަ ހެދީ ދެކޮޅެވެ. "މަންމަ އަހަރެން ނުގެންދަން ތިއުޅެނީ އަހަރެން އަޒް ހަނދާން ކޮށްފަ ރޯނެތީތަ؟ އެހެންވިއްޔާ ބުނަން އަހަރެން އަޒުމް ކަނޑަ އަޅައިފިން އަޒްގެ ހަނދާނުގަ ނުރޯން. އޭގެ ބަދަލުގަ އަހަރެން އަޒް ހަނދާން ކުރާނީ މަދު ދުވަސްކޮޅެއް ތެރޭ އުމުރު ދުވަހުގެ އުފާވެރިކަން އަހަރެންނަށް ހޯދަދިން ފަރާތެއްގެ ގޮތުގައި އެކަނި. އަޒްގެ ހަނދާނުގައި އަހަރެން ހަމައެކަނި ހިނިތުން ވާނީ. އެއުފާވެރިކަން ދިރުވާނީ. އެކަމަކު ބަދަލުގަ މަންމަ ޖެހޭނެ އަހަރެން ބުނާ އެއް ކަންތައް ކޮށްދޭން. އެއީ އަޒްގެ ފެމެލީއާ އަހަރެންނާ އޮންނަ ގުޅުމަށް ހުރަސް ނޭޅުން." ޖަވާބުގައި މުސްކާން ދެއްކި މިވާހަކަތައް އަހައިގެން ރަމްލާ އިރުގަނޑެއް ވަންދެން އަނގައިން ނުބުނެ ހުރެފައި ބުނީ މާލެ ދިޔަސް އެންމެ ރަނގަޅު ކަމުގައެވެ.\nމުސްކާން މާލެ ދިއުމަށްފަހުވެސް މަންމަ ކައިރީ ބުނިހެން ގިނަ ވަގުތު ހޭދަ ކުރަން ފެށީ ފުރަތަމަ ގްރީންލޭންޑްގައެވެ. އަދި އޭލެވެލް އިން ލިބުނު ނަތީޖާއާއިގެން ދިރިއުޅުމުގައި ކުރިއަށް ދާނެ ރޮނގެއް ކަނޑައެޅިއެވެ. ޕޮލިހަކަށް ވާން ބޭނުންވީ އެއީ ކުރިއްސުރެ ދެކެމުން އައި ހުވަފެނަކަށް ވީތީއެވެ. އެދުވަސްކޮޅު މާ ކާއެއްޗެއްސާ ދުރުވެގެން އުޅުމުގެ ނަތީޖާއެއްގެ ގޮތުން ފިޒިކަލް ޓެސްޓް ތަކުން ކުރި ލިބުނީ ކިރިޔާއެވެ. ދެން އޮތީ ޓްރެއިނިންގެ ދައުރެވެ. ހަމަސް ދުވަސް ވަންދެން އައްޑޫގައި ހުރިއިރު ތަފާތު ކަންތައްތަކާއި ކުރިމަތިވެއެވެ. އާ ތަޖުރިބާތަކާއެކު ދިރިއުޅުމުގައި އިތުރު ކުރިއެރުންތައް ފެންނަން ފެށިއެވެ. އެކަމަކު އެއިން ހިސާބަކުންވެސް އޭނާގެ ހިތާއި ހަމައަށް ވާސިލް ވެވޭފަދަ ޒުވާނަކާ ދިމައެއް ނުވެއެވެ. އެކުގައި އުޅޭ އެކުވެރި ކުދިންތައް އޭނަގެ ލޯބިވެރިއެއް ހުންނަނީތޯ އަހުމުން އޭނާ ނޫނެކޭ ބުނާތީ ހައިރާން ވެގެން އުޅެއެވެ. ހުހަށް ހުންނައިރުވެސް އެއްވެސް ފިރިހެނަކަށް ހިތް ނުކިޔަންވީ ސަބަބެއް އޮންނާނެއެވެ. އެކުވެރިން އަބަދު ސުވާލު ކުރިއަސް އައިޒަންގެ ވާހަކަ އޭނާ އެކަކު ކައިރީވެސް ނުބުނެއެވެ. ނުދަންނަ ބައެއްގެ ކައިރީ އެވާހަކަ ދައްކައިގެން އެމީހުން އޭނާއާމެދު ހާއްސަކަމެއް ބަހައްޓާކަށް ބޭނުމެއް ނޫނެވެ.\nއެއީ ޓްރެއިނިން ނިންމާފައި މާލެ އައިސް މަސައްކަތް ކުރަން ފެށިފަހުންވެސް އެތައް ދުވަހެއް ފަހެވެ. ވިއްސާރަ ކަމުން ގެއަށް ނުދެވިގެން އުޅެނިކޮށް ނިކަން އުދަނގުލުން ޓެކްސީއެއް ލިބުނެވެ. ގެއަށް ގޮސް ވަންއިރު އަދި ކޮފީދަޅު ހުރީ ހުސްވެފައެވެ. ކިތަންމެ ވަރުބަލިވެފައި ހުއްޓަސް ކޮފީއަކުން ސިކުނޑި ތާޒާ ކޮށްލަން ބޭނުންވިއެވެ. ވާރޭ ތުނިކޮށްލި ވަގުތު ބަލާފައި މުސްކާން ދުވެލާފައި ގޮސް ކަންމަތީ ފިހާރައިން ކޮފީ ދަޅެއް ގަނެގެން ނިކުތް އިރަށް ވާރޭ ބޯކޮށްލީ ކުރިމަތީ ހުންނަ މީހުން ނުފެންނަ ވަރަށެވެ. ކިތަންމެ ގެ ކައިރިއަސް ކުޑަ އަކާ ނުލާ އެހިސާބަށްވެސް ނުދެވޭނެކަން ކަށަވަރެވެ. އަސްކަނިން ތިރިއަށް ފައިބަމުންދިޔަ ފެންތިކިތަކަށް ބަލަން ފޫހިވެފައި ހުރެގެން އިރު އިރުކޮޅާ ދެއަތު މުލައްދަނޑީގައިވެސް ފިރުމާލެވެއެވެ. ފިނި ކަމުންވެސް މީހާ ހަލާކުވާވަރުވިއެވެ.\nނާއުންމީދުވެފައި ގަޑި ބަލައިލިތަނާ އެހެން ދިޔަ ކާރެއް އޭނާ ފުރަގަސްދީ ގޮއްސައި މަޑުކޮށްލިއެވެ. މުސްކާން އަޅައެއް ނުލައެވެ. ދެން ފެނުނީ ކުޑައެއް ހިފައިގެން އައިސް ކައިރިއަށް ހުއްޓުނު ނުދަންނަ މީހެކެވެ. ބަލާ ބެލުމަށް ތިރީހަކަށް އަހަރުހެން ހީވެއެވެ. ސްމާޓްކޮށް ހެދުން އަޅާފައި ހުއްޓަސް ދިވެއްސަކާއި ވައްތަރެއް ނޫނެވެ. މުސްކާން ހައިރާންވެފައި ހުއްޓާ އެމީހާ ކުޑަ މުސްކާން އަތަށް ދީފައި ސާހަބް ދިން އެއްޗެއް ކަމަށް ބުންޏެވެ. އޭނާ ކުޑައިގައި ހިފުމާއެކު ގޮސް ކާރަށް އެރުމުން މިނިޓެއް ނުވެ ފެނުނީ އެކާރު ގޮސް ލޯމަތިން އޮބައިލިތަނެވެ. ނުދަންނަ މީހަކަށް އޭނާ ވެހުރެ ހިޔާވަހިކަމެއް ދޭން ބޭނުންވީ ކާކުތޯ ބަލަން ބޭނުންވިއަސް ފުރުސަތެއް ނުލިބުނެވެ.\nގެއަށް ގޮސް ވަދެފައި ކުޑަ ބޭންދީ ފެންހިއްކާށެވެ. އެކަމަކު ހިކުނަސް ރައްދު ކުރަންވެސް އިނގޭނީ އެމީހަކު ދެވަނަ ފަހަރަށް ބައްދަލު ވެގެންނޭ ހިތަށް އެރިއެވެ.\nޖެހިގެން އައި ދުވަހުގެ ރޭ މުސްކާން ގްރީންލޭންޑަށް ދިއުމުން އެންމެން މަރުހަބާ ކިއެވެ. އިތުރަށް ފާހަގަވީ އެންމެން މާ އަވަސް ކޮށްލާފައި ތަނަކަށް ދާން ތައްޔާރު ވަމުން ދިޔަ ކަމެވެ. މުސްކާން ސުވާލު ކުރުމުން އެނގުނީ އިޝާން ޑޮކްޓަރކަށް ވެގެން އައުމުގެ އުފަލުގައި ބާއްވާ ހާއްސަ ޕާޓީއަކަށް ތައްޔާރު ވަމުން ދިޔަ ކަމެވެ. އެތައް ދުވަހަކަށްފަހު އިޝާން ރާއްޖެ އައިކަން އެނގުމުން ބައްދަލު ކުރާ ހިތުން މުސްކާންގެ ހިތްވެސް އެވަގުތު ތެޅިލިއެވެ. އޭނާ އެމީހުންނާއެކު އެގެއަށް ދާން ތައްޔާރު ވަނިކޮށް އައީ މަސައްކަތާއި ގުޅޭ ފޯނެކެވެ. މުސްކާން ބޭނުން ނުވިއަސް އެހިސާބުން ޖެހުނީ ވަކިވެގެން ދާށެވެ. އާއިލާ މީހުން ކާރުތަކަށް އަރަން ނިކުތްއިރު އޭނާ އެމީހުންނާއި ވަދާޢު ކިޔާލައިފައި ސައިކަލުގައި ނައްޓައިލިއެވެ.\nއެރޭ ތަންކޮޅެއް ލަސްވިފަހުން ލީވާން ގުޅާފައި ޕާޓީއަށް އަންނަން އެދުނުއިރު އެގާރަ ޖަހައިފިއެވެ. މަސައްކަތް ނިމުނަސް މޫސުން އުޅެނީ ގޯސްކޮށެވެ. މުސްކާން ފަސްޖެހެން ފެށުމުން ލީވާން ބުނީ އޭނާ ކާރުގައި ބަލައިވެސް ހިނގައިދާނެ ކަމުގައެވެ. އޭރުން ޔަޤީނުންވެސް ތެމިދާނެތީ އުޅޭކަށް ނުޖެހޭނެ ނޫން ހެއްޔެވެ؟ ލީވާން ގޮތް ދޫ ނުކުރާނެކަން އެނގޭތީ މުސްކާން އެންމެފަހުން އެއްބަސްވިއެވެ. ގެއަށް ވަންއިރު މެހުމާނުންގެ ގިނަ ބަޔަކު ނިކުމެގެން ހިނގައްޖެއެވެ. ދޮރުން ވަންތަނާ ލީވާންއަށް މުސްކާން ފެނިގެން ދުވެފައި އައެވެ. އޭރު މުސްކާން ހުރީވެސް ކުޑަކޮށް ތެމިފައެވެ.\n"އިޝާންވެސް ހިނގައްޖެ މައްޗަށް. ހިނގާ އޭނައަށް ގޮވަން ދާން." ލީވާން މުސްކާން އަތުގައި ހިފިގޮތަށް ދުލެއް ނުކުރިއެވެ. ދެމީހުން އަވަސް ފިޔަވަޅު ތަކެއްގައި މައްޗަށް އަރައިގެން ދަނިކޮށް މުސްކާންގެ ބޫޓު ތެމިފައި ހުރެގެން އޭނާގެ ފައި ކަހާލި ގޮތަކުން ތެޅިގަނެވުނެވެ. ލީވާން އޭނާ އަތުގައި ހިފަހައްޓައިގެން ހުއްޓާވެސް ވެއްޓެން ދިޔަ ގޮތަކުން ދަތްދޮޅި ސިޑީގެ އަތްގަނޑުގައި ބާރަކަށް ޖެހުނެވެ. ލޭ އަންނަކަން ނޭނގުނަސް މުސްކާންއަށް ވަރަށް ތަދުވިއެވެ. ލޮލުން ހުރީ ފެން އައިއްސައެވެ. ތިރީގައި ތިބި ނާޝިދުއަށާއި ސަނާއަށް ފެނިގެން ހަޅޭތްލަވައިގެންއިރު ލީވާންވެސް ހުއްޓިފައި މުސްކާން މޫނަށް ބަލައިލިއެވެ. "އިޓްސް އޯކޭ." މުސްކާން ބެލީ ތަދުވިކަން ނާންގާށެވެ. "ނޯ އިޓްސް ނޮޓް. ތިއޮތް ލޭ އަންނަނީ. ހިނގާ އަވަހަށް ބޭސް އަޅަން." ލީވާން ކަންބޮޑުވެފައި އޭނާ އަތަށް ދަމާލުމަށްފަހު މިފަހަރު ދިޔައީ ތަންކޮޅެއް ބަލައިގެންނެވެ. އިޝާން ކޮޓަރި ދޮރުމައްޗަށް ގޮސް ދޮރުގައި ލީވާން އެއްފަހަރު ޓަކި ޖަހާލައިފައި ދޮރު ހުޅުވާލުމަށްފަހު މުސްކާން ގޮވައިގެން ވަނެވެ.